title: PK-35 Vantaa (naiset)

text: Kauden ensimmäinen pääkaupunkiseudun paikallisottelu pelattiin 9. toukokuuta, kun vastassa ISS Stadionilla oli FC Honka. PK-35 voitti Cynthia Uwakin ja Ria Ölingin maaleilla ottelun 2-0. PK-35 jatkoi puhtaalla pelillä vielä kuudennellä liigakierroksella, kun Kokkola F10 kaatui ISS Stadionilla maalein 3-0. PK-35 voitti kauden kuusi ensimmäistä liigaottelua, joka oli sen historian paras aloitus sarjakauteen.


title: PK-35 Vantaa (naiset)

text: Kauden avaustappio nähtiin 17. toukokuuta, kun PK-35 matkusti jälleen Ahvenanmaalle Åland Unitedin vieraaksi. Åland United voitti ottelun 3-1, vieraiden ainoasta maalista vastasi Catherine Walker.


title: PK-35 Vantaa (naiset)

text: PK-35 ei kuitenkaan lannistunut tappiosta, vaan voitti seuraavat viisi ottelua putkeen Naisten Liigassa. NiceFutis ja ONS kaatuivat seuraavilla kierroksella molemmat maalein 2-0.


title: PK-35 Vantaa (naiset)

text: PK-35 sai 10. kesäkuuta revanssin Åland Unitedista, kun ahvenanmaalaisjoukkue kaatui ISS Stadionilla Cynthia Morote-Arizan maalilla 1-0. PK-35 ja Åland United olivat näin kesäkuun puoliväliin mennessä jo kohdanneet toisensa kolmesti sarjassa eikä keskinäisiä otteluita ollut enää jäljellä. PK-35 voitti keskinäisistä otteluista kaksi ja yksi päättyi Åland Unitedin voittoon.


title: PK-35 Vantaa (naiset)

text: Voitettuaan tärkeän kärkiottelun PK-35 voitti Ilveksen vieraissa 6-0 ja TPS:n vieraissa 2-1. Sarjakauden ensimmäinen kotitappio tuli 7. heinäkuuta, kun Pallokissat voitti PK-35:n ISS Stadionilla 0-1.


title: PK-35 Vantaa (naiset)

text: Kauden toinen pääkaupunkiseudun paikallisottelu pelattiin 11. heinäkuuta, kun FC Honka saapui jälleen vieraaksi ISS Stadionille. PK-35 palasi jälleen voittojen makuun, kun Heidi Kivelän maali ja Hongan oma maali siivittivät vantaalaiset 2-1-voittoon ottelusta. Kova otteluruuhka näkyi kuitenkin PK-35:n otteissa, kun joukkue jäi seuraavalla liigakierroksella 0-0-tasapeliin Kokkola F10:n kanssa vieraskentällä.


title: PK-35 Vantaa (naiset)

text: PK-35 kuitenkin sai käännettyä kurssinsa ja voitti jälleen viisi ottelua putkeen Naisten Liigassa. Putken aloitti 4-2-vierasvoitto NiceFutiksesta.


title: PK-35 Vantaa (naiset)

text: 29. heinäkuuta edessä oli ensimmäinen paikallisottelu HJK:ta vastaan Naisten Liigassa. Töölön Pallokentällä pelattu ottelu päättyi PK-35:n 5-1-voittoon helsinkiläisjoukkueesta. Heidi Kivelä onnistui maalinteossa kahdesti ottelussa, samoin Cynthia Uwak. Lisäksi Cynthia Morote-Ariza onnistui ottelussa maalinteossa.


title: PK-35 Vantaa (naiset)

text: PK-35 pelasi ottelun jälkeen peräti neljä peräkkäistä liigaottelua kotonaan ISS Stadionilla. ONS kaatui maalein 3-1, Ilves vastaavasti lukemin 4-1. Cynthia Uwakin kaksi maalia kaatoivat vastaavasti TPS:n maalein 2-0. PK-35 koki kuitenkin kotiotteluiden putken päätteeksi kauden toisen kotitappionsa, kun HJK haki kauden toisesta keskinäisestä kohtaamisesta voiton maalein 0-2. Se oli samalla PK-35:n viimeinen pistemenetys liigakaudella 2012.


title: PK-35 Vantaa (naiset)

text: PK-35 taisteli hienon 1-0-vierasvoiton Pallokissoista 1. syyskuuta, kun Sanna Saarinen onnistui maalinteossa ottelun 81. minuutilla. Mestarien Liigan takia kovassa otteluruuhkassa ollut joukkue osoitti jatkuvasti hienoa venymiskykyä.


title: PK-35 Vantaa (naiset)

text: PK-35 kohtasi FC Hongan viimeisen kerran Naisten Liigassa kauden 2012 osalta 5. syyskuuta. PK-35 vei lopulta kaikki kohtaamiset nimiinsä, kun Tapiolassa pelattu ottelu päättyi vantaalaisten 3-1-vierasvoittoon. Maaleista vastasivat puolustajat Casey Berrier ja Maiju Hirvonen sekä laitahyökkääjä Tia Hälinen.


title: PK-35 Vantaa (naiset)

text: PK-35 jatkoi taisteluaan mestaruudesta seuraavassa ottelussa, kun 8. syyskuuta ISS Stadionille saapui vieraaksi Kokkola F10. Kokkola meni ottelussa 0-1-johtoon, mutta Casey Berrierin 55. minuutin ja Elizabeth Bogusin 60. minuutin maalit toivat PK-35:lle helpottavan 2-1-kotivoiton. Ottelun jälkeen PK-35 pääsi hetkeksi levähtämään maaottelutauolle.


title: PK-35 Vantaa (naiset)

text: Sarja jatkui 22. syyskuuta, kun PK-35 Vantaa matkusti Poriin NiceFutiksen vieraaksi. Kotijoukkue haastoi hyvin sarjakärjen, mutta lopulta Elina Jatkolan maali 79. minuutilla toi PK-35:lle kolme pistettä ja voiton lukemin 1-0.


title: PK-35 Vantaa (naiset)

text: PK-35 kohtasi ennen seuraavaa liigaottelua Lyonin kahdesti Mestarien Liigassa ja Pallokissat Suomen Cupin finaalissa. Sarja jatkui jälleen tiistaina 9. lokakuuta, kun paikallisvastus HJK saapui vieraaksi ISS Stadionille. Åland United oli viikonloppuna noussut voitolla sarjan ykkössijalle, mutta PK-35:lla oli yksi ottelu vähemmän pelattuna. PK-35 tarvitsi voiton HJK:sta säilyttääkseen mestaruuden omissa käsissä.


title: PK-35 Vantaa (naiset)

text: ISS Stadionilla pelattu ottelu PK-35 Vantaan ja HJK:n välillä ratkesi, kun Casey Berrier puski 74. minuutilla ottelun avausmaalin ja Megan Chapin sinetöi 76. minuutilla PK-35:n voittolukemat 2-0. PK-35 nousi voiton myötä sarjan kärkipaikalle kun yksi liigakierros oli enää jäljellä.


title: PK-35 Vantaa (naiset)

text: Liigakauden päätöskierros, eli 27. kierros, pelattiin lokakuun 13. päivä. PK-35 kohtasi vieraskentällä ONS:n ja kakkossijalla ollut Åland United kohtasi kotonaan Ilveksen. PK-35 tarvitsi voiton, sillä Åland United oli ollut hurjassa syysvireessä. Åland United voittikin ottelunsa Ilvestä vastaan 8-1, mutta se ei riittänyt mestaruuteen, kun PK-35 Vantaa voitti ONS:n Castrenin kentällä maalein 5-0. Mestaruuden ratkaisseen ottelun maaleista vastasivat Heidi Kivelä kahdesti, Elizabeth Bogus, Elina Jatkola ja Sanna Saarinen.


title: PK-35 Vantaa (naiset)

text: PK-35 pääsi voiton myötä juhlimaan mestaruutta, tällä kertaa Oulussa. Aiemmin PK-35 varmisti mestaruutensa Ahvenanmaalla (v. 2010) ja Kokkolassa (v. 2011).


title: PK-35 Vantaa (naiset)

text: PK-35 Vantaan saldo Naisten Liigassa oli 27 ottelusta 23 voittoa, 1 tasapeli ja 3 tappiota. Loppupistesaldo oli 70 pistettä. Joukkue teki sarjassa 68 maalia ja päästi 17 osumaa. Joukkueen paras maalintekijä oli Heidi Kivelä 12 maalilla. Cynthia Uwak oli ainoa muu pelaaja, joka rikkoi 10 maalin rajan tehtyään tasan 10 osumaa. Joukkueen maalit jakautuivat siis tasaisesti eri pelaajille.


title: PK-35 Vantaa (naiset)

text: PK-35 Vantaa emännöi Naisten Mestarien Liigan karsintaturnausta elokuun 11. - 16. päivä. Karsintaturnaus pelattiin Myyrmäen nurmella ja Hakunilan Urheilupuistossa. PK-35 Vantaan lisäksi lohkossa pelasivat Glasgow City (Skotlanti), WFC Osijek (Kroatia) ja FC Noroc Nimoreni (Moldova). PK-35 eteni jatkopeleihin sijoituttuaan lohkossa toiseksi.


title: PK-35 Vantaa (naiset)

text: Karsinaturnauksen avausottelussa PK-35 Vantaa kohtasi moldovalaisen FC Noroc Nimorenin. PK-35 voitti ottelun maalein 6-0, vantaalaisten osumista vastasivat Catherine Walker kolmesti, Iina Taipale kahdesti ja Sanna Saarinen rangaistuspotkusta.


title: PK-35 Vantaa (naiset)

text: Avausvoiton jälkeen PK-35 kohtasi Kroatian mestarin WFC Osijekin. Pirjo Leppikangas vei PK-35:n 1-0-johtoon ottelussa ja Catherine Walker teki turnausvaiheen neljännen maalinsa lisäten vantaalaisten johdon 2-0-lukemiin. Cynthia Uwak vei toisella puoliajalla PK-35:n 3-0-johtoon ja Osijekin Mateja Andrlic kavensi loppulukemiksi 3-1.


title: PK-35 Vantaa (naiset)

text: Lohkon päätösottelussa PK-35 Vantaa kohtasi skotlantilaisen Glasgow Cityn. Skotlantilaiset menivät Jane Rossin maalilla ottelussa johtoon 5. peliminuutilla, mutta Cynthia Uwak tasoitti ottelun vain kolme minuuttia myöhemmin. Glasgown Leanne Ross epäonnistui ottelussa rangaistuspotkussa, kun PK-35:n maalivahti Rachael Ayegba torjui hyvin lauotun rangaistuspotkun. Ottelu päättyi 1-1-tasatulokseen ja tasapeli riitti lopulta molemmille joukkueille jatkopaikkaan. Glasgow City voitti maalieron turvin lohkon ja PK-35 sijoittui toiseksi. PK-35 eteni Naisten Mestarien Liigan 32 parhaan joukkoon, sillä joukkue oli lohkojen vertailuissa karsintaturnausvaiheen paras lohkokakkonen.


title: PK-35 Vantaa (naiset)

text: PK-35 Vantaa oli sijoittamattomien joukossa, kun Naisten Mestarien Liigan seuraavan vaiheen otteluparit arvottiin. PK-35:n vastukseksi arvottiin ranskalainen Olympique Lyonnais, joka voitti Naisten Mestarien Liigan kaudella 2010/2011 ja 2011/2012.


title: PK-35 Vantaa (naiset)

text: PK-35 kohtasi puolustavan mestarin ensimmäisessä osaottelussa Myyrmäessä 26. syyskuuta. Ranskalaiset voittivat ensimmäisen osaottelun maalein 7-0. Toinen osaottelu pelattiin Lyonissa 3. lokakuuta. Toisen osaottelun Lyon voitti 5-0 ja eteni yhteismaalein 12-0 Naisten Mestariden Liigan 16 parhaan joukkoon


title: PK-35 Vantaa (naiset)

text: PK-35 Vantaa osallistui historiansa toista kertaa Naisten Mestarien Liigaan ja selvityi jälleen jatkoon karsintalohkosta. PK-35:n loppusaldo vuoden 2012 Naisten Mestarien Liigan peleistä oli kaksi voittoa, yksi tasapeli ja kaksi tappiota viidestä ottelusta.


title: PK-35 Vantaa (naiset)

text: Tuplamestaruuden saavuttaneessa joukkueessa pelasivat:


title: Heresy

text: Heresy oli nottinghamilainen hardcore punk/thrashcore/grindcore -yhtye joka perustettiin 1984–1985 tienoilla. Heresy oli ensimmäisiä brittiläisiä grindcore-yhtyeitä Napalm Deathin, Extreme Noise Terrorin ja Carcassin kanssa. Yhtye hajosi 1988–1989 aikoihin.


title: Luottamus tai kuolema!

text: Luottamus tai kuolema! Hans Assmannin arvoitus on entisen rikoskomisario ja Alibin päätoimittajan Matti Paloaro ja neurologian professori Jorma Palon kirja, joissa he esittävät, että saksalainen emigrantti Hans Assmann liittyisi joihinkin selvittämättömiin murhiin, muun muassa Kyllikki Saaren murhaan ja Bodominjärven murhiin.


title: Luottamus tai kuolema!

text: Kirjat "Bodomin arvoitus" (Palo, 2003) ja "Luottamus tai kuolema!" perustuvat heidän tutkimuksiinsa, Hans Assmannin kertomaan kuolinvuoteellaan 1997 ja hänen ex-vaimonsa Vieno Assmannin kertomuksiin 1980-luvulla.


title: Luottamus tai kuolema!

text: Kirjan "Luottamus tai kuolema"-nimi tulee haastattelusta, jonka Hans Assmann antoi kuolinvuoteellaan entiselle rikoskomisariolle ja Alibi-lehden päätoimittajalle Matti Paloarolle, jonne hänen täytyi mennä yksin. Ehtona oli, että vähintään viiteen vuoteen Hans Assmannin kuolemasta ei haastattelusta saanut puhua sanaakaan:


title: Luottamus tai kuolema!

text: ""Asetan kolme ehtoa keskustelullemme. Julkisuuteen ei saa tulla sanaakaan ennen kuin kuolemastani on kulunut vähintään viisi vuotta. Oikeaa henkilöllisyyttäni, jos satut saamaan sen selville, ei saa paljastaa koskaan kenellekään. Myös tämän asuinpaikkani paljastaminen on kiellettyä.""


title: Luottamus tai kuolema!

text: Assmann oli omien sanojensa mukaan ammatiltaan teurastaja, teloittaja Auschwitzissä sekä myöhemmin Wehrmachtin sotilas, kunnes hän joutui Neuvostoliiton sotavangiksi.


title: Luottamus tai kuolema!

text:
Jossain vaiheessa vuotta 1964, ilmeisen pian vapautumisen jälkeen, Hans Assmann muutti pysyvästi asumaan Ruotsiin. Vieno Assmann muutti myös Ruotsiin, mutta pariskunta erosi 70-luvun alussa, jolloin Vieno muutti takaisin Suomeen.
Vanhuuden päivillä Hansista kauan sitten erottuaan Vieno oli itse yhteydessä Alibin silloiseen toimittajaan, entiseen poliisiin, Matti Paloaroon. Paloarolle Vieno kertoi epäilleensä Hansia monen ratkaisemattoman murhan tekijäksi, koska Hans oli sattunut olemaan niiden tapahtuessa aina poissa kotoa. Mitään varsinaista näyttöä asiasta ei ollut.
Hans Assmann oli kutsunut Matti Paloaron tapaamaan häntä 1997 ja kuolinvuoteellaan hän oli kertonut elämästään ja epäsuorasti tunnustanut tapahtumia Paloarolle.


title: Luottamus tai kuolema!

text:
"Auli Kyllikki Saari" (6. joulukuuta 1935 – 17. toukokuuta 1953) oli 17-vuotias tyttö, joka surmattiin Isojoella 17. toukokuuta 1953. Tapaus on yksi Suomen kuuluisimpia selvittämättömiä henkirikoksia.
Tekijäksi on myös epäilty Bodominjärven murhiinkin liitettyä saksalaissyntyistä Hans Assmannia, jonka vaimo väitti liikkuneen Isojoen ja Kauhajoen suunnalla murhailtana. Assmann myös omisti murhan aikoihin vaaleanruskean Opel -merkkisen henkilöauton, jollaisen useat silminnäkijät olivat nähneet kiirehtivän murhapaikan suunnalta poispäin.


title: Luottamus tai kuolema!

text: Rikospoliisi Matti Paloaro tulkitsi Hans Assmannin epäsuorasti tunnustaneen kuolinvuoteellaan vuonna 1997 olevansa vastuussa Kyllikki Saaren kuolemasta. Paloaron mukaan Assmann kertoi:""Yhden asian voin kuitenkin kertoa heti... koska se on vanhin ja tavallaan vahinko, joka piti peittää. Muuten retkemme olisi paljastunut. Vaikka ystäväni oli hyvä ajaja, vahinkoa ei voinut välttää. Tietänet, mitä meinaan."" Paloaro päätteli Assmannin tarkoittaneen Kyllikki Saaren tapausta. Autonkuljettaja olisi törmännyt autollaan Saareen vahingossa, mutta jälkiensä peittämiseksi miehet olisivat lavastaneet tapauksen murhaksi.


title: Luottamus tai kuolema!

text: Assmannin vaimo on kertonut, että hänen mieheltään puuttui automatkalta palattuaan toisen jalan sukka ja hänen kenkänsä olivat märät. Myös autossa oli näkyvissä pieniä kolhuja. Muutaman päivän kuluttua Assmann ja tämän autonkuljettaja lähtivät uudelleen automatkalle, mutta tällä kertaa heillä oli lapio mukanaan.


title: Luottamus tai kuolema!

text: Kertomuksia epäillään, koska virallisten tietojen mukaan Assmann olisi ollut kuitenkin Saksassa teon aikoihin. Kerrotaan, että Supon arkiston mukaan Suomeen Hans Assmann saapui ensimmäisen kerran Helsingin olympialaisiin kesällä 1952, mutta palasi vielä Saksaan ja muutti pysyvästi Suomeen heinäkuussa 1953.


title: Luottamus tai kuolema!

text:
Kemiläinen kauppakoululainen Elli Maria Immo surmattiin joulukuun 7. päivän iltana 1955. Elli oli tiettävästi palaamassa työnväentalossa pidetyistä tansseista. Siellä häntä tanssitti moneen otteeseen mies, jota kukaan tansseissa mukana ollut ei ole ilmoittanut tunteneensa. Marttalan tienhaarassa hän erosi toveristaan ja ilmoitti menevänsä kotiin. Pikkupojat löysivät Ellin ruumiin hänen kotiporttinsa läheltä parin metrin päässä polulta, missä näkyi myös taistelun jälkiä. Elli Maria Immon kimppuun on ilmeisesti hyökätty takaapäin. Hyökkääjä on iskenyt tyttöön viiltohaavoja oikealle puolelle kaulaan sekä pistohaavan oikean korvan taakse, josta aiheutunut verenvuoto lääkärinlausunnon mukaan oli aiheuttanut kuoleman.
Tätäkin tapausta selvittämään etsittiin tutkija Helsingistä. Hän oli komisario Paavo Mömmö, sittemmin Kotakoski, mutta surmaaja jäi häneltä ja muiltakin löytämättä. Ketään ei ole edes epäilty vakavasti, mutta tanssiaisvierailta kerättyjen tuntomerkkien perusteella hän saattoi olla Hans Assmann. Vieno Assmannin mukaan Hans oli juuri tuona yönä Kemissä. Hän oli nytkin ollut matkoilla monta päivää ja kertonut menevänsä tapaamaan Reino Järvistä, kemijärveläistä sotavankikaveriaan. Ainoa puna-armeijan vangiksi ottama suomalainen Reino Järvinen on kuitenkin asunut Keski-Suomessa eikä koskaan Kemijärvellä tai muualla pohjoisessa.


title: Luottamus tai kuolema!

text:
Ministeri Penna Tervo menehtyi auto-onnettomuudessa 1956 Tuusulassa kesken ministeri- ja kansanedustajakautensa.
Kuolinvuoteellaan Hans Assmann otti sanoi seuraavasti:
""Tiedän, miten ministeri Penna Tervo antoi ratkaisevan äänen presidentinvaalissa ja kuoli kahden viikon kuluttua.""
Sitten Hans lisäsi monimielisesti: ""Tein vain vähän.""'


title: Luottamus tai kuolema!

text: Onnettomuutta koskeneen arkiston avautuminen alkuvuodesta 2006 ei tukenut murhateorioita millään tavalla.


title: Luottamus tai kuolema!

text: 1963 Ruotsin poliisi tutki Hansin mahdollista osuutta maassa sattuneisiin ja selvittämättä jääneisiin nuorten naisten murhiin. Ehkä tunnetuin niistä oli tehty huhtikuussa 1958, jolloin oli löydetty Birgitta Lövqvistin alaston ruumis Västerbackenista läheltä Tukholmaa. Yhtymäkohtia Suomessa tapahtuneisiin veritekoihin olivat teltta ja kaunis järvenranta sekä se, että Birgitan kello ja toinen kenkä olivat kateissa. Hansin tiedetään asuneen elämänsä jossakin vaiheessa myös Västerbackenissa.


title: Luottamus tai kuolema!

text: Kuukautta aikaisemmin oli puukotettu kuoliaaksi Agnetta Nyholm Tukholmassa. Kaksi vuotta myöhemmin syyskesällä 1960 Sundbybergissä surmattiin Ulla Persson ja siitä kahden viikon kuluttua Berit Lindqvist. Perssonin oli nähty nousevan kaksiväriseen henkilöautoon, jonka kuljettajaksi epäiltiin ulkomaalaista miestä. Sekä häntä että Lindqvistiä oli kuristettu ja puukotettu. Kuten Lövqvistiltä, myös näiltä kolmelta oli viety pikkuesineitä, kenkiä, kelloja ja kameroita. Hansin tiedetään asuneen Sundbybergissäkin.


title: Luottamus tai kuolema!

text: Tutkimuksissa Hansia kuulusteltiin ruotsiksi, koska hän osasi sitä riittävästi, mutta taaskaan hänen syyllisyydestä ei saatu todisteita.


title: Luottamus tai kuolema!

text: Useiden silminnäkijöiden mukaan kaksi saksaa puhuvaa miestä oli hakenut hieman ennen kaksoismurhia punkaharjulaiselta kioskilta Tulilahden leirintäalueen kartan. Toinen miehistä olisi sopinut tuntomerkkien perusteella Hans Assmanniksi. Miehet olivat liikkellä kuplamallisella Volkswagen -henkilöautolla. Punkaharju sijaitsee lähellä Heinävettä. Assmannin vaimo kertoi vuosia myöhemmin, että hänen miehensä ja tämän autonkuljettaja olivat automatkalla Heinäveden suunnalla murhien aikaan. Kertomuksen mukaan Hans Assmann oli viettänyt aiemmin pari kesää Heinäveden pitäjässä, jossa hän oli tutustunut myös Tulilahden leirintäalueeseen.


title: Luottamus tai kuolema!

text: Assmann saapui Bodominjärven murhien jälkeisenä päivänä, 6. kesäkuuta, helluntaina 1960, kenenkään huomaamatta Kirurgiseen sairaalaan, jossa hän paikalla olleen hoitohenkilökunnan mukaan käyttäytyi hyvin omituisesti. Yksi Assmannia hoitaneista henkilöistä oli silloinen lääketieteen kandidaatti ja myöhemmin lääketieteen ja kirurgian tohtorina tunnettu Jorma Palo. Assmann makasi sairaalan vuoteella ja teeskenteli tajutonta. Kun lääkäri ryhtyi normaaliin tapaan pistelemään tajuttomaksi luultua potilasta neulalla tutkiakseen tämän tuntoa, Assmann avasikin silmänsä ja sanoi: ""Älkää viitsikö, tohtori"". Assmann pyysi eräältä hoitajalta tinneriä pestäkseen likaisia käsiään, mutta koska sairaaloissa ei käytetty tinneriä, annettiin hänelle haavojen puhdistukseen tarkoitettua bensiiniä. Hans Assmann pesikin käsiään bensiinillä läpi yön. Ihmetystä herätti myös potilaan epäsiisti olemus, muun muassa mustat kynnenaluset ja täynnä punaisia tahroja olleet vaatteet. Assmann vaati sairaalavuoteensa siirtämistä sairaalan parvekkeelle, mutta syytä tähän ei tiedetty. Hän puhui myös hyvin epäilyttävästi ja vertasi itseään kirurgeihin sanoen: ""Olen minäkin kova puukkomies, mutta ne joita minä olen leikannut, ovat kaikki kuolleet"". Assmannin vaatteissa oli punaisia tahroja, jotka saattoivat olla verijälkiä, mutta poliisi kieltäytyi koskaan tutkimasta niitä. Lisäksi Assmannin kynsissä oli jälkiä, jotka saattoivat viitata siihen, että Assmann oli kaivanut käsillään jotain. Kaiken lisäksi Assmann sopi täydellisesti silminnäkijä Olavi Kivilahden havaitseman murhapaikalta paenneen miehen tuntomerkkeihin jopa vaatetusta myöten. Assmann asui lähellä Espoon Bodomia, josta oli vain lyhyt matka Bodominjärven rantaan. .


title: Luottamus tai kuolema!

text: Sairaalan henkilökuntaa ihmetytti suuresti se, ettei poliisi suostunut koskaan kuulustelemaan heitä, eikä ottanut Assmanin tahraisia vaatteita tutkittavaksi. Assmannin kanssa tekemisissä olleet henkilöt olivat varmoja tämän syyllisyydestä Bodominjärven murhiin. Poliisin mukaan Assmannilla oli kuitenkin täydellinen alibi, jota arkaluontoisuutensa vuoksi ei ollut annettu julkisuuteen. 2000-luvulla keskusrikospoliisi lopulta julkaisi Assmannin alibin Helsingin Sanomien yleisönosastolla hillitäkseen huhumyllyä. Poliisin mukaan Assmann oli ollut surmayön naisystävänsä alivuokralaisasunnossa ja tämän vuokraisäntä ja -emäntä näkivät hänet aamiaispöydässä Helsingissä. Vuokraisäntäpari oli naisystävän sisar ja tämän mies, eli he olivat Assmannin lähipiiriä.


title: Luottamus tai kuolema!

text: KGB:n toimeksiannot Assmannille loppuivat Bodominjärven murhien jälkeen. Hän sai edelleen rahaa ja huumeita.


title: Luottamus tai kuolema!

text:
23.7.1963 löydettiin Turussa Rauhankadun 19:ssä asunut Sirkka-Liisa Valjus kuolleena. (Hänen sukunimensä on kirjoitettu eri lehdissä vuorotellen V:llä ja W:llä.) Kaikesta päätellen on kysymyksessä törkeä rikos. Ruumiissa oli nimittäin pahoinpitelyn jälkiä ja asunnossa ja porraskäytävässä oli verijälkiä. Sirkka-Liisa makasi alastomana sänkynsä vieressä lattialla. Nainen oli kuristettu lampun johdolla. Lisäksi hänen päässään oli verta vuotanut ruhjevamma.
"Todistajien mukaan Sirkka-Liisa Waljuksen seurassa oli ollut murhaa edeltäneenä iltana saksalainen, suomea murtaen puhuva ja helposti kiivastuva mies. Taksinkuljettaja oli pitänyt seuralaista saksalaisena tai hollantilaisena, ja murhasta epäiltiinkin yleisesti 'hollantilaista merimiestä'. Saara Nissinen tunnisti puolestaan Hansiksi miehen, joka oli edellisenä uutena vuotena juhlinut Turussa hänen ja Sirkka-Liisan kanssa.


title: Luottamus tai kuolema!

text: Löytyi myös turkulaisia, jotka tiesivät Hansin vierailleen Sirkka-Liisan luona, ja jotkut olivat nähneet myös hänen Opelinsa. Tiesivätpä jotkut Sirkka-Liisan olleen hänen kyydissäänkin."


title: Luottamus tai kuolema!

text: Matkustajakodin emäntä oli jo kuullut Sirkka-Liisa Waljuksen surmasta ja näki pian hänen kuvansa sanomalehdessä. Silloin hän tunnisti Sirkka-Liisan samaksi naiseksi, joka oli käynyt heillä aiemminkin Hansin kanssa. Emäntä päätti kuitenkin vaieta sekä Hansin yhden yön pituisesta poissaolosta että hänen ja Sirkka-Liisan välisestä suhteesta. Ikävyyksiä siitä vain aiheutuisi. --"


title: Luottamus tai kuolema!

text: Sirkka-Liisa Valjuksen murha on keskeisenä tausta-aiheena Aarre Haunian rikosromaanissa "Päällikkökomisario ja kuristaja" (1971).


title: Luottamus tai kuolema!

text: Hans Assmann kuoli Ruotsissa kesäkuun 19. päivänä 1998, kuuden kuukauden ja kahden päivän kuluttua Matti Paloaron vierailusta.


title: Luottamus tai kuolema!

text:
Hans Assmann tunnusti Paloarolle kuolinvuoteellaan epäonnistuneensa varsinaisessa tehtävässään.
""Olen pettänyt kaikki"", hän tunnusti haastattelijalleen. ""Ajattelen aina, ettei sellaista ole tapahtunutkaan, ja uskon siihen. Olen pystynyt suggeroimaan itseni neuvostokansalaiseksi, joka oli vain syntynyt Saksassa. Puhun saksaa, suomea, ruotsia, venäjää ja englantia. Nyt olen asunut 36 vuotta Ruotsissa ja odotan enää kuolemaa.""


title: Luottamus tai kuolema!

text:
Hans Assmann kuolinvuoteellaan 1997 oli kertonut ja epäsuorasti tunnustanut tapahtumia Matti Paloarolle. Assmann ei kuitenkaan myöntänyt suoraan mitään. ""Odotat tietenkin, että kertoisin niistä teltta- ja puukkojutuista ja muista sellaisista, mutta tuotan sinulle pettymyksen. Yksityiskohdista en puhu, enkä myönnä enkä kiellä mitään. Sinun on vain tajuttava asiat puheestani tai käsitettävä ne muuten. Et saa mainita sanallakaan, että olisin tunnustanut jotain. Totuus löytyy tarinastani ja sen rivien välistä.""
Assmann oli huumeidenkäyttäjä ja hänen puheensa ja käytöksensä olivat joskus sekavia.


title: Luottamus tai kuolema!

text:
Poliisi on julkisuudessa väittänyt Jorma Palon ja Matti Paloaron kirjoja fiktioksi, eli mielikuvituksen tuotteeksi.
Jorma Palo vastasi tutkineensa asiat perusteellisesti ja ihmetteli, miksi poliisi ei ole tutkinut kunnolla Assmannin osuutta. Palo epäili ulkopoliittisia syitä Assmannin suojelemiseen.


title: Nou Estadi de Tarragona

text: Nou Estadi de Tarragona on jalkapallostadion Tarragonassa Espanjan Kataloniassa. Se toimii paikallisen urheiluseuran Gimnàstic de Tarragonan jalkapallojoukkueen kotistadionina. Stadion avattiin vuonna 1972, ja sen yleisökapasiteetti on 14 600.


title: Nou Estadi de Tarragona

text: Stadionin yhteydessä olevaan urheilukeskukseen kuuluu myös tekonurmikenttä ja pienempi luonnonnurmikenttä jalkapalloilijoille, liikuntahalli, tennis-, padel- ja pelotakenttiä sekä uima-allas.


title: H. F. Soveri

text: Heikki Ferdinand Soveri (sukunimi vuoteen 1906 Silander; 1. marraskuuta 1863 Lammi – 3. huhtikuuta 1929 Helsinki) oli suomalainen lyseon rehtori, oppikirjojen tekijä ja kirjallisuuden suomentaja.


title: H. F. Soveri

text: Soverin vanhemmat olivat director cantus Henrik Silander ja Lovisa Silén. Hän pääsi ylioppilaaksi 1881 Hämeenlinnan normaalilyseosta ja opiskeli Helsingin yliopistossa valmistuen filosofian kandidaatiksi 1889 sekä lisensiaatiksi ja tohtoriksi 1912, hänen väitöskirjansa aihe oli "De ludorum memoria".


title: H. F. Soveri

text: Soveri toimi Helsingin suomalaisen normaalilyseon latinan ja kreikan kielen yliopettajana 1920–1929 ja oli myös koulun rehtori 1918–1929. Suomen Kirjastoseuran puheenjohtajana hän toimi 1918-1921. Vuosina 1912 ja 1918 hän oli kirkolliskouksen jäsen, 1919-1921 Helsingin suomenkielisten kansakoulujen johtokunnan puheenjohtaja.


title: H. F. Soveri

text: Soveri oli naimisissa vuodesta 1893 Alfhild Irene Palmrothin (k. 1932) kanssa. Soverin nuorempi veli oli rovasti, lehtori ja kirjailija Albert Johan Soveri.


title: Radio Valo

text: Radio Valo on internetmedia-asema, jonka toimittajat ovat kehitysvammaisia ja ohjelmat on tehty kaikille saavutettavasti kuvana ja äänenä. Radio Valo on lähettänyt ohjelmaa myös Radio Helsingin kautta, jossa ohjelmaa on ollut tekemässä muun muassa punkyhtye Pertti Kurikan Nimipäivien jäseniä.


title: Radio Valo

text: Radio Valo on osa Helsingin lyhtyaikaiskoti ja työpaja Lyhty ry:n Kulttuuripaja Valoa.


title: Schneider

text: Schneider on muun muassa seuraavien henkilöiden sukunimi:Schneider voi viitata yritykseen nimeltä Schneider Electric (aiemmin Groupe Schneider)


title: Pertti Kurikan Nimipäivät

text: Pertti Kurikan Nimipäivät (myös PKN) oli vuosina 2009–2016 toiminut suomalainen punkyhtye, jossa soittivat Pertti Kurikka (kitara, sävellykset, sanoitukset), Kari Aalto (laulu, sanoitukset), Sami Helle (basso) ja Toni Välitalo (rummut). Yhtyeen managerina ja musiikin sovittajana toimi vammaisohjaaja Kalle Pajamaa. Pertti Kurikan Nimipäivät valittiin Uuden Musiikin Kilpailussa edustamaan Suomea vuoden 2015 euroviisuihin, joissa yhtye kuitenkin karsiutui semifinaalissa.


title: Pertti Kurikan Nimipäivät

text: Pertti Kurikan Nimipäivät sai alkunsa vuonna 2009 Helsingin Konalassa kehitysvammaisille palveluja tarjoavan Lyhty-yhdistyksen taidetyöpajalla, kun elokuvaohjaaja Pekka Karjalainen halusi elokuvaansa "Vähän kunnioitusta" esiintymään kehitysvammaisista kootun bändin. Yhdistyksessä toimi useita yhtyeitä, mutta elokuvaa varten päätettiin perustaa kokonaan uusi, joka muodostettiin vahvan punk-taustan omaavan kitaristi Pertti Kurikan ympärille. Kurikka sävelsi kesällä 2010 ensi-iltaan tullutta elokuvaa varten kappaleen ”Kallioon”, jonka yhtyeen laulaja Kari Aalto sanoitti.


title: Pertti Kurikan Nimipäivät

text: Valtakunnalliseen julkisuuteen Pertti Kurikan Nimipäivät nousi keväällä 2009, kun työpajalla ohjaajana toiminut Kalle Pajamaa teki kappaleesta videon, jonka hän latasi YouTubeen. Muutamassa viikossa se sai yli kymmenentuhatta katsojaa, ja pian yhtyeelle tarjottiin keikkaa Helsingissä toimivalle Fucking Disco -punk-klubille. Helmikuussa 2010 Pertti Kurikan Nimipäivät soitti Tavastia-klubilla, ja samana talvena yhtye teki ensimmäisen konserttimatkansa pääkaupunkiseudun ulkopuolelle, kun se soitti Vastavirta-klubilla Tampereen Ylä-Pispalassa.


title: Pertti Kurikan Nimipäivät

text: Tämän jälkeen yhtye soitti satoja konserttia ja esiintyi myös ulkomailla, muun muassa Yhdysvalloissa, Saksassa, Kanadassa, Kosovossa, Sveitsissä, Hollannissa ja Norjassa. Toukokuussa 2014 yhtye esiintyi hyväntekeväisyyskonsertissa Rovaniemellä Mr. Lordin kanssa. Joulukuussa 2014 Pertti Kurikan Nimipäivät teki kymmenen konsertin kiertueen Isossa-Britanniassa yhdessä englantilaisen Hard Skin -punkyhtyeen kanssa.


title: Pertti Kurikan Nimipäivät

text: Pertti Kurikan Nimipäivät osallistui Uuden Musiikin Kilpailuun 2015 kappaleella ”Aina mun pitää”. Yhtye selvisi ensimmäisestä karsinnasta suoraan kilpailun finaaliin, jonka se myös lopulta voitti.


title: Pertti Kurikan Nimipäivät

text: Yhtyettä haastateltiin muun muassa Venäjän ja Saksan televisioihin. Brittiläinen "The Independent" -lehti kirjoitti, että yhtye haluaa euroviisuihin herättääkseen tietoutta kehitysvammaisuudesta. Lehden mukaan yhtyeen jäsenet uskovat lisäksi euroviisuesiintymisen tuovan tukea ohjelmille, jotka auttavat vammaisia. Lehti myös kertoi lukijoilleen yhtyeen kitaristin Pertti Kurikan olevan suuri euroviisufani ja myös koko punk-yhteisön tukevan yhtyettä. Helmikuussa Dead Kennedys -yhtyeen Facebook-sivuille linkattu artikkeli käynnisti vilkkaan keskustelun yhtyeestä. Huomiota sai esimerkiksi se, että yhtye tuo myönteistä huomiota kehitysvamman kanssa elämiselle ja rikkoo kehitysvammaisuuteen liittyviä ennakkoluuloja.


title: Pertti Kurikan Nimipäivät

text: Euroviisuissa yhtye ei päässyt kappaleellaan "Aina mun pitää" loppukilpailuun vaan jäi ensimmäisessä semifinaalissa kymmenen jatkoon päässeen ulkopuolelle.


title: Pertti Kurikan Nimipäivät

text: Yhtyeen jäsenet esiintyivät myös Pekka Elomaan ja Lyhdyn työryhmän Hyvää päivää, herra Holbein -sarjan kuvissa.


title: Pertti Kurikan Nimipäivät

text: Pertti Kurikka ilmoitti lopettavansa rockin soiton täytettyään 60 vuotta ja yhtye lopetti toimintansa Kurikan syntymäpäivänä 26. joulukuuta 2016. On the Rocks -klubilla Helsingissä pidetyn keikan liput maksoivat 60 senttiä. Helsingin Sanomien Otto Talvio kuvailee yhtyeen viimeistä keikkaa hikiseksi, ahtaaksi ja tunteikkaaksi.


title: Pertti Kurikan Nimipäivät

text: 5. joulukuuta 2017 Pertti Kurikan Nimipäivät esiintyi vielä kerran, Helsingin Kansalaistorilla. Yhtye oli luvannut tehdä vielä yhden keikan, jos Ei myytävänä! -kansalaisaloite saa yli 50 000 allekirjoitusta, mikä on vaatimuksena kansalaisaloitteen käsittelylle eduskunnassa. Kansalaisaloite vastustaa vammaisten asumisen ja jokapäiväisen elämän palvelujen kilpailuttamista.


title: Pertti Kurikan Nimipäivät

text: Pertti Kurikan Nimipäivien ensimmäinen levytys, "Ei yhteiskunta yhtä miestä kaipaa" -EP, julkaistiin marraskuussa 2010. EP sisältää kolme kappaletta Pertti Kurikan Nimipäiviltä ja kolme kappaletta Kakka-hätä 77 -yhtyeeltä. Vuosina 2010–2016 yhtyeeltä ilmestyi eri pienlevy-yhtiöiden kautta lukuisia singlejä ja EP-levyjä. Tammikuussa 2015 monikansallinen Sony Music Entertainment julkaisi yhtyeen singlen ”Aina mun pitää”. Sony julkaisi yhtyeeltä myös kokoelma-albumin "The Best of Greatest Hits" 8. toukokuuta 2015. Hikinauhat-levy-yhtiö julkaisi yhtyeen ainoan studioalbumin "Letkukytkentöjä" lokakuussa 2016.


title: Pertti Kurikan Nimipäivät

text: Pertti Kurikan Nimipäivistä kertova elokuva "Kovasikajuttu" sai ensi-iltansa 4. toukokuuta 2012. Dokumentin jatko-osa "Tokasikajuttu" tuli ensi-iltaan 13. lokakuuta 2017. Se keskittyy yhtyeen viimeisiin vuosiin.


title: Mikko Lylykorpi

text: Mikko Valerian Lylykorpi (s. 29. syyskuuta 1917 Hausjärvi) on entinen pesäpalloilija. Hän edusti Toijalan Pallo-Veikkoja ja nuorena Riihimäen Pallonlyöjiä.


title: Mikko Lylykorpi

text: Ensimmäisen Suomen mestaruutensa "Lyly" voitti RPL:n nuorten joukkueessa 1934. Miesten mestaruus tuli 1945 ja 1946 Toijalan Pallo-Veikoissa. Itä-Länsi -otteluun Lylykorpi valittiin vuonna 1943 ja Liitto-Lehdistöön 1945.


title: Lerone Clarke

text: Lerone Clarke (s. 12. kesäkuuta 1981 Trelawny) on jamaikalainen yleisurheilija, joka kilpailee pikajuoksussa. Hän oli mukana maansa kultaa voittaneessa pikaviestijoukkueessa Berliinin MM-kisoissa 2009. Clarke voitti 100 metrin juoksun Kansainyhteisön kisoissa 2010 ja sai samoista kisoista myös hopeaa 4 × 100 metrin viestistä.


title: Lerone Clarke

text: "Lähde: IAAF"


title: Kauko Salo

text: Kauko Kalervo Salo (s. 24. huhtikuuta 1922 Akaa) on entinen pesäpalloilija. Hän edusti Toijalan Pallo-Veikkoja.


title: Kauko Salo

text: Suomen Mestaruuden "Kake" voitti 1945 ja 1946, Mailakilpailut 1945, Suurkisamestaruuden 1947 ja valittiin Itä–Länsi-otteluun 1946. Salo harrasti myös yleisurheilua.


title: Alija Mustafina

text: Alija Fargatovna Mustafina (, s. 30. syyskuuta 1994 Jegorjevsk) on venäläinen telinevoimistelija, maailman- ja Euroopan mestari sekä olympiavoittaja. Hänen isänsä, Farhat Mustafin, on painin olympiapronssimitalisti Montreálin kesäolympialaisista 1976. Etnisyydeltään Mustafina on tataari.


title: Alija Mustafina

text: Vuosi 2010 oli Mustafinan läpimurtokausi kansainvälisellä tasolla: hän oli Venäjän joukkueen jäsen sen voittaessa Euroopan mestaruuden Birminghamin EM-kilpailuissa, ja henkilökohtaisesti Mustafina saavutti hopeamitalit eritasonojapuilta ja puomilta. Samana vuonna Rotterdamin MM-kilpailuissa Mustafina voitti kultaa moniottelusta sekä joukkuekilpailusta ja hopeaa hypystä, eritasonojapuilta ja permannolta.


title: Alija Mustafina

text: Huhtikuussa 2011 Mustafina loukkasi vasemman polvensa hypyn alastulossaan Berliinin EM-kilpailuissa. Vamman vuoksi hän joutui jäämään pois saman vuoden lokakuussa järjestetyistä Tokion MM-kilpailuista. Hän teki paluun kilpailuihin joulukuussa 2011 ja oli voittamassa joukkuekilpailun hopeaa Brysselin EM-kilpailuissa toukokuussa 2012. Vajaat kolme kuukautta myöhemmin hän saavutti neljä mitalia Lontoon olympialaisissa, kultaa eritasonojapuilta, hopeaa joukkuekilpailusta sekä pronssia neliottelusta ja permannolta.


title: Alija Mustafina

text: Huhtikuussa 2013 Mustafina voitti kaksi EM-kultamitalia Moskovan kisoissa, eritasonojapuilta ja moniottelusta. Saman vuoden Antwerpenin MM-kilpailuissa hän voitti puomin maailmanmestaruuden sekä sai pronssia moniottelussa ja eritasonojapuilla.


title: Alija Mustafina

text: Mustafina saavutti Sofian EM-kilpailuissa 2014 hopeaa eritasonojapuilla sekä pronssia puomilla ja joukkuekilpailussa. Saman vuoden Nanningin MM-kilpailuissa 2014 hän oli kolmas permannolla, puomilla ja joukkuekilpailussa. Bakun Euroopan kisoissa 2015 hän saavutti kultaa neliottelussa, eritasonojapuilla ja joukkuekilpailussa sekä hopeaa permannolla.


title: Alija Mustafina

text: Mustafina saavutti Bernin EM-kilpailuissa 2016 kultaa puomilla ja joukkuekilpailussa sekä pronssia eritasonojapuilla. Rio de Janeiron olympialaisissa 2016 hän saavutti jälleen kultaa eritasonojapuilla, hopeaa joukkuekilpailussa ja pronssia moniottelussa, samoin kuin neljä vuotta aiemmin Lontoossa. Dohan MM-kilpailuissa 2018 hän sai hopeaa joukkuekilpailussa.


title: Matti Pennanen (pesäpalloilija)

text: Matti Kalevi Pennanen (s. 2. elokuuta 1921 Lempäälä) on entinen pesäpalloilija. Hän edusti Toijalan Pallo-Veikkoja.


title: Matti Pennanen (pesäpalloilija)

text:
13- vuotiaasta saakka TPV:n edustusjoukkueessa pelannut Pennanen saavutti Suomen mestaruuden kausilla 1945 ja 1946. Vuonna 1947 tuli vielä SM-hopeaa ja Suurkisamestaruus. Piirinmestaruuksia Pennanen voitti kaikkiaan 11 ja pesäpallon lisäksi pm tuli myös moukarinheitossa.
Pennanen toimi TPV:n puheenjohtajana kahdeksan vuotta. Vuosina 1946–67 hän tuomitsi mestaruussarjaotteluja. Vuonna 1962 hän tuomitsi Itä–Länsi-ottelun Helsingissä. Pennaselle on myönnetty useita ansio- ja tunnustusmerkkejä.


title: Intermission

text: Intermission voi tarkoittaa seuraavia asioita:


title: Onni Paavola

text: Onni Emil Julius Paavola (8. huhtikuuta 1916 Hamina – 19. lokakuuta 1974 Hamina) oli suomalainen kauppaneuvos ja pesäpalloilija. Pesäpallourallaan hän edusti Haminan Palloilijoita.


title: Onni Paavola

text: Onni Paavola aloitti mestaruussarjauransa kesällä 1933. Suomen mestaruutta hän oli voittamassa 1939, 1943 ja 1947 ja valittiin kolme kertaa Itä–Länsi-otteluun. Paavola on saanut useita ansiomerkkejä, muun muassa PPL:n kultaisen ansiomerkin 1956.


title: Onni Paavola

text: Paavolalle myönnettiin kauppaneuvoksen arvonimi vuonna 1967. Hän toimi perheensä omistaman tukkukaupan M. Paavola Oy:n toimitusjohtajana.


title: Sähkön ja lämmön yhteistuotanto

text: Sähkön ja lämmön yhteistuotanto (CHP, ) on tuotantomuoto, jossa samassa prosessissa tuotetaan samanaikaisesti sähkön lisäksi lämpöä. Yhteistuotannossa sähkö voidaan tuottaa esimerkiksi höyry- tai kaasuturbiineilla ja saatava lämpö hyödynnetään joko kaukolämpönä tai teollisissa prosesseissa. Yhteistuotannon hyötysuhde on korkeampi kuin erillistuotannon, sillä tuotannossa käytettyjen polttoaineiden energiasisältöä voidaan käyttää tehokkaammin hyödyksi.


title: Sähkön ja lämmön yhteistuotanto

text: Tavallisen lauhdevoimalaitoksen tuottama lauhdevesi on niin kylmää, ettei se ole juurikaan käytettävissä lämmön tuotantoon. Yhteistuotantoa varten on voimalaitoksen prosessia siksi jonkin verran muutettava. Teknisiä ratkaisuja ovat vastapainevoimalaitos ja väliottovoimalaitos. Kaasuturbiinivoimalaitoksessa voidaan turbiinin pakokaasujen lämmöllä kuumentaa vettä tai höyryä.


title: Sähkön ja lämmön yhteistuotanto

text: Suomessa sähkön ja lämmön yhteistuotanto on merkittävin sähköntuotantomuoto; vuonna 2009 36 prosenttia sähköntuotannosta tuotettiin yhteistuotannolla. Sähkön ja lämmön yhteistuotanto on taloudellisesti järkevää kylmätalvisissa ilmastoissa, kuten Pohjois- ja Itä-Euroopassa.


title: István Bagyula

text: István Bagyula (s. 2. tammikuuta 1969 Budapest) on unkarilainen entinen yleisurheilija, joka kilpaili seiväshypyssä. Hän edusti seuratasolla Csepel SC:tä. Bagyula voitti hopeaa Tokion MM-kisoissa 1991 ja seuraavan vuoden sisäratojen EM-kisoissa. Lisäksi hän sai universiadeista kolme kultamitalia vuosina 1991–1995. Bagyula osallistui olympialaisiin kahdesti, vuosina 1988 ja 1992. Hän sijoittui seitsemänneksi Soulin kisoissa 1988 ja oli yhdeksäs Barcelonassa 1992.


title: István Bagyula

text: Bagyula piti hallussaan alle 20-vuotiaiden maailmanennätystä, kunnes nykyinen ennätyksen haltija Maksim Tarasov rikkoi sen. Hän pitää hallussaan maansa ennätystä sekä ulko- että sisäradoilla. Bagyula voitti urallaan yhteensä kuusi Unkarin mestaruutta, viisi ulko- ja yhden sisäradoilta.


title: István Bagyula

text: "Lähde: IAAF"


title: Sakari Saressalo

text: Simo Sakari Saressalo (s. 1. maaliskuuta 1917 Virolahti) on entinen pesäpalloilija. Hän edusti Haminan Palloilijoita ja Katajanokan Haukkoja.


title: Sakari Saressalo

text: Sakari Saressalo saavutti Suomen mestaruuden vuosina 1947 ja 1948 sekä hopeaa 1945. Itä–Länsi-otteluun Saressalo valittiin vuonna 1946 ja 1947. Keihästä Saressalo heitti ennen sotia 67 metriä.


title: Pentti Kämäräinen

text: Pentti Veli Kämäräinen (s. 16. heinäkuuta 1921 Sääksmäki) on entinen pesäpalloilija. Hän edusti Toijalan Pallo-Veikkoja.


title: Pentti Kämäräinen

text: Pentti "Kimura" Kämäräinen saavutti Suomen mestaruuden 1945 ja 1946, SM-hopeaa 1947 ja pronssia 1943. Itä–Länsi-otteluun Kämäräinen valittiin neljä kertaa ynnä kerran vaihtopelaajaksi..


title: Albumi

text: Albumi on kokoelma samanlaisia asioita, usein luonteeltaan taiteellisia. Tarkemmin albumi voi tarkoittaa seuraavia:


title: Vihollisen keskellä: Kolumbia

text: Vihollisen keskellä: Kolumbia () on Tim Mathesonin ohjaama elokuva vuodelta 2009.


title: Vihollisen keskellä: Kolumbia

text: Kolumbiassa vallitsee kaaos ja hallituksen ja sissien välillä riehuu sota. Salaista tarkkailutehtävää osapuolten välisestä neuvottelusta suorittavat SEALit joutuvat lavastetuiksi kummankin puolen johtohenkilön murhista. Oman hallituksensa hylkäämän ryhmän on selviydyttävä hengissä tarpeeksi pitkään todistaakseen syyttömyytensä – ja estettävä julman sodan leviämistä rajan yli.


title: Pekka Pennanen (pesäpalloilija)

text: Pekka Pellervo Pennanen (13. tammikuuta 1926 Akaa – 28. marraskuuta 2016 Akaa) oli suomalainen pesäpalloilija. Hän edusti Toijalan Pallo-Veikkoja.


title: Pekka Pennanen (pesäpalloilija)

text: Suomen mestaruuden Pennanen voitti 1945 ja 1946, Suurkisamestaruuden ja SM-hopeaa 1947. Itä–Länsi-otteluun Pennanen valittiin kolmesti ja Liitto–Lehdistöön kahdesti, lisäksi hän pelasi kolmessa PPL–TUL-ottelussa. Vuonna 1946 hänet nimettiin Suomen parhaaksi pesäpalloilijaksi.


title: Pekka Pennanen (pesäpalloilija)

text: Pituushypyssä Pennanen saavutti Suomen B-mestaruuden 1950. Parhaimmillaan hän hyppäsi pituutta 706 ja juoksi 100 metriä ajassa 11,1.


title: Ilmari Saunamäki

text: Ilmari Rafael Saunamäki (20. tammikuuta 1917 Peräseinäjoki – 5. syyskuuta 2016 Akaa) oli suomalainen pesäpalloilija. Hän edusti Toijalan Pallo-Veikkoja.


title: Ilmari Saunamäki

text: Ilmari Saunamäki saavutti pesäpalloilun Suomen mestaruuden vuosina 1945 ja 1946. SM-hopeaa hän sai vuonna 1947. Mailakilpailujen voittoa hän oli ottamassa 1945 ja Suurkisojen pesäpalloturnauksen voittoa 1947. Ikämiesten piirin mestaruuden hän voitti vielä vuonna 1960.


title: Ilmari Saunamäki

text: Saunamäki kilpaili veteraaniurheilussa vielä 95-vuotiaana. Veteraanien MM-kilpailuista hän saavutti viisi mitalia ja SM-kisoista 12 kultaa, 17 hopeaa ja 7 pronssia.


title: Simo-Pekka Riikola

text: Simo-Pekka Riikola (s. 3. helmikuuta 1992 Joensuu) on suomalainen jääkiekkopuolustaja, joka edustaa SM-liigajoukkue Rauman Lukkoa. Hänen suurimmat vahvuutensa ovat kiekollisessa pelissä. Riikola laukoo oikealta.


title: Simo-Pekka Riikola

text: Riikola syntyi Joensuussa, mutta aloitti jääkiekon Saimaan Pallossa. Hän voitti kaudella 2008–2009 B-nuorten I-divisioonan puolustajien pistepörssin tehoilla 12+20=32 ja voitti keväällä sarjan hopeaa. Kaudeksi 2009–2010 Riikola siirtyi Kalevan Palloon. Huhtikuussa 2010 hän teki kaksivuotisen sopimuksen KalPan SM-liigajoukkueen kanssa.


title: Simo-Pekka Riikola

text: Kaudella 2010–2011 Riikola debytoi SM-liigassa. Hän teki KalPan liigajoukkueessa 24 runkosarjaottelussa tehot 1+2=3 ja neljässä playoff-ottelussa yhden syöttöpisteen. Riikola pelasi ensimmäisen SM-liigaottelunsa 19. lokakuuta 2010 vieraissa kasvattajaseuraansaa SaiPaa vastaan. Hänet merkittiin Janne Jalasvaaran vierelle KalPan ykköspuolustajapariin ja hän sai ottelussa jääaikaa 20.02 minuuttia. Liigauransa avausmaalin Riikola teki 25. marraskuuta 2010 vieraissa Pelicansia vastaan. Hän pelasi kauden aikana myös yhteensä seitsemän Mestis-ottelun verran alle 20-vuotiaiden maajoukkueessa ja Savonlinnan Pallokerhossa. Huhtikuussa 2011 Riikola teki kaksivuotisen jatkosopimuksen KalPan kanssa. Kaudella 2011–2012 hän pelasi KalPassa 23 runkosarja- ja kaksi playoff-ottelua tehopistein 1+5=6 sekä lainalla SaPKossa kuusi ottelua.


title: Simo-Pekka Riikola

text: Riikola aloitti kauden 2012–2013 kahden viikon mittaisella lainalla SaPKossa. Syyskuun 2012 lopulla hän siirtyi neljän ottelun mittaisella lainasopimuksella kasvattajaseuraansa SaiPaan paikkaamaan loukkaantumisia. Lokakuussa Riikolan sopimusta pidennettiin marraskuiseen Karjala-turnaukseen asti ja maaottelutauolla hän teki kevääseen 2015 saakka ulottuvan jatkosopimuksen SaiPan kanssa. Joulukuussa 2014 Riikola teki SaiPan vuoden mittaisen jatkosopimuksen kevääseen 2016 saakka. Kaudella 2014–2015 hän teki SM-liigan yhden kauden piste-ennätyksensä tehoilla 5+9=14, vaikka Riikola pelasi lähinnä loukkaantumisten takia vain 39 runkosarja- ja neljä playoff-ottelua.


title: Simo-Pekka Riikola

text: Kaudella 2015–2016 Riikola pelasi SaiPan lisäksi myös kolme ottelua lainalla Turun Palloseurassa tammikuussa 2016. Kaudeksi 2016–2017 hän siirtyi kaksivuotisella sopimuksella Rauman Lukkoon. Riikola kärsi alkukaudella loukkaantumisista. Hän pelasi syyskaudella 19 runkosarja- ja kuusi Mestarien liigan ottelua sekä neljä ottelua lainalla Mestis-joukkue KeuPa HT:ssä, kunnes joulukuussa 2016 hän taittoi epäonnisesti jalkansa KooKoon Mika Koiviston puhtaan taklauksen seurauksena. Riikolan vamma vaati leikkaushoitoa ja hänen kautensa todettiin päättyneeksi. Helmikuussa 2018 Riikola teki Lukon kanssa kaksivuotisen jatkosopimuksen.


title: Simo-Pekka Riikola

text: Riikola pelasi alle 20-vuotiaiden MM-kilpailuissa vuonna 2012 sekä alle 18-vuotiaiden MM-kilpailuissa vuonna 2010, jolloin hän voitti pronssia. Riikola on kuulunut myös alle 19-vuotiaiden maajoukkueen kapteenistoon.


title: Simo-Pekka Riikola

text: Riikolan pikkuveli Juuso pelaa puolustajana NHL-joukkue Pittsburgh Penguinsin organisaatiossa. Veljekset ovat pelanneet joukkuetovereina Kalevan Pallossa.


title: Das Leben der Anderen (kirja)

text: Das Leben der Anderen on Karri Kokon vuonna 2010 kokoama ja Ntamon julkaisema teos, joka rakentuu Kokon ja hänen Facebook-kavereidensa statuspäivityksistä ja muista merkinnöistä syksyltä 2009. Teoksen nimi juontuu samannimisestä saksalaisesta elokuvasta, jota esitettiin Suomessa nimellä "Muiden elämä". Viittauksen kautta kirjailijan Facebook-harrastus rinnastuu hirtehisesti DDR:n salaisen tiedustelupalvelun Stasin urkkijana toimimiseen.


title: Das Leben der Anderen (kirja)

text: Kokko on omistanut teoksen kaikille ystävilleen.


title: Osmo Uotila

text: Osmo Ilmari Uotila (s. 17. kesäkuuta 1922 Toijala) on entinen suomalainen urheilija, jonka lajeja olivat muun muassa seiväshyppy ja pesäpallo.


title: Osmo Uotila

text: Suomen mestaruuskilpailuissa Uotila saavutti pronssia 1946 ja 1947 sekä hopeaa 1948 Erkki Katajan voittaessa. Uotilan 1946 hyppäämä tulos 407 oli kauden kotimainen kärkitulos ja seitsemänneksi paras Euroopassa. Uotila hyppäsi ennätyksensä 410 vuonna 1948. Maaotteluedustajana Uotila oli kuusi kertaa vuosina 1946-1948. Neljä metriä rikkoutui ensi kerran 20.6.1946 Helsingin Olympiastadionilla.


title: Osmo Uotila

text: Pesäpallossa Uotila edusti Toijalan Pallo-Veikkoja 1936-1945 pelaten mestaruussarjassa vuodesta 1938 lähtien. Suomen mestaruus lohkesi 1945. Vuonna 1940 hän osallistui PPL:n ja TUL:n väliseen liitto-otteluun ja Itä-Länsi-otteluun hänet valittiin 1939 ja 1943.


title: Osmo Uotila

text: Uotilalla on myös Koripallon SM-hopeaa vuodelta 1944.


title: Golden Gloves

text: Golden Gloves on Yhdysvalloissa järjestettävä nyrkkeilyturnaus amatöörinyrkkeilijöille. Nimekkeellä viitataan useimmiten National Golden Gloves turnaukseen, mutta muita merkittäviä samannimisiä turnauksia ovat myös Intercity Golden Gloves, Chicago Golden Gloves ja New York Golden Gloves. Kilpailun järjestää Golden Gloves Association of America inc.


title: Golden Gloves

text: National Golden Gloves turnaukseen ottavat osaa paikallisissa osavaltion mestaruusturnauksissa voittaneet nyrkkeilijät ja siihen saavat osallistua kaikki yli 16-vuotiaat amatöörinyrkkeilijät. Mestareiden kohtaamista kutsutaan toisinaan myös nimellä The Tournament of Champions.


title: Golden Gloves

text: On olemassa myös Silver Gloves-turnaus, jonka osanottajien ikäraja on 10-15 vuotta.


title: Refresco Finland

text: Refresco Finland Oy (1.6.2016 asti Vip-Juicemaker) on suomalainen mehu- ja virvoitusjuomia valmistava yritys. Yrityksen omistaa hollantilainen Refresco. VIP-Juicemaker Oy:n nimi muuttui 1.6.2016 Refresco Finland Oy:ksi.


title: Refresco Finland

text: Yritys aloitti toimintansa Kuopiossa toukokuussa 1996. Liikevaihto vuonna 2011 oli 60 miljoonaa euroa.


title: Refresco Finland

text: Yritys työllistää 70 henkilöä.


title: Refresco Finland

text: Yritys valmistaa seuraavia tuotteita:


title: Johann Rall

text: Johann Gottlieb Rall (s. 1725-1726 - k. 27. joulukuuta 1776 Trenton, Yhdysvallat) oli saksalainen eversti. Hänet tunnetaan parhaiten Trentonin taistelusta, jossa hän komensi saksalaista ammattisotilaista koostuvaa rykmenttiä Yhdysvaltain kenraalin George Washingtonin joukkoja vastaan. Rallin joukot joutuivat perääntymään ja perääntyessään Rall sai osuman muskettikuulasta. Hän kuoli myöhemmin saamiinsa vammoihin.


title: Hotelli- ja ravintolamuseo

text: Hotelli- ja ravintolamuseo on suomalaisen ruoka- ja juomakulttuurin sekä majoitus-, matkailu- ja ravitsemisalan erikoismuseo. Museo sijaitsee Kaapelitehtaalla, Helsingin Ruoholahdessa. Vuonna 2016 museossa kirjattiin 16 106 musokäyntiä, joista kolmannes (5 354 kpl) oli ilmaiskäyntejä ja kaksi kolmannesta (10 750 kpl) maksettuja käyntejä. Museoon on ilmainen sisäänpääsy joka kuun viimeinen keskiviikko.


title: Hotelli- ja ravintolamuseo

text: Hotelli- ja ravintolamuseo tallentaa ja tutkii majoittumisen ja ruokailun historiaa ja nykypäivää. Museo hoitaa myös Alkon myymälämuseon kokoelmaa. Museossa on esillä perusnäyttelyn lisäksi vaihtuvia teemanäyttelyitä sekä laaja arkisto ja käsikirjasto.


title: Hotelli- ja ravintolamuseo

text: Museon johtajana toimii Anni Pelkonen, jonka lisäksi museossa työskentelee kaksi tutkijaa ja museolehtori.


title: Hotelli- ja ravintolamuseo

text: Elokuussa 2012 avattu "Palveluksessanne!"-näyttely on moniaistinen ja toiminnallinen näyttely. Siellä voi tutustua suomalaiseen ruoka- ja juomakulttuuriin ja sen kehitykseen, tehdä matkan majoittumisen ja matkailun historiaan, tutustua alan työntekijöiden arkeen, asettua asiakkaan rooliin ja viihtyä musiikin, laulun ja tanssin parissa. Näyttely nostaa esille hotelli- ja ravintola-alan ammattilaisia ja heidän työtään.


title: Hotelli- ja ravintolamuseo

text: Pysyvän näyttelyn lisäksi Hotelli- ja ravintolamuseossa on vaihtuvia pienempiä teemanäyttelyjä sekä verkkonäyttelyjä.


title: Hotelli- ja ravintolamuseo

text: Hotelli- ja ravintolamuseon kokoelmat muodostuvat esineistä, valokuvista, arkistosta sekä käsikirjastosta. Aineistoa on 1700-luvulta nykypäivään asti. Museon kokoelmissa on kymmeniätuhansia ruoka- ja juomalistoja, eli menyykortteja, cocktail- ja viinilistoja sekä à la carte -listoja. Vanhimmat menyykortit ovat 1860-luvulta. Osa museon aineistosta on selattavissa Finna-palvelun kautta.


title: Mario Fischer

text: Mario Fischer (s. 5. toukokuuta 1989 Wien, Itävalta) on itävaltalainen jääkiekkoilija, joka pelaa Erste Bank Eishockey Ligan Vienna Capitalsissa. Hän on pelipaikaltaan laitahyökkääjä, mutta Fischer osaa pelata myös puolustajana.


title: Mario Fischer

text: Fischer on Wiener EV:n kasvatti. Hän siirtyi jo 15-vuotiaana Suomeen ja Rauman Lukon C-nuoriin kaudeksi 2004–2005. Kaudella 2005–2006 Fischer piipahti pelaamassa kasvattajaseurassaan Wiener EV:ssä kaksi ensimmäistä miesten peliään Itävallan toiseksi korkeimmalla sarjatasolla Nationalligassa. Hän pelasi kautensa pääosin kuitenkin Lukon B-nuorissa. Kaksi seuraavaa kautta Fischer pelasi seuran A-nuorissa.


title: Mario Fischer

text: Huhtikuussa 2008 Fischer teki vuoden mittaisen sopimuksen Mestis-joukkue Savonlinnan Pallokerhon kanssa. Hän jäi kuitenkin vähälle peliajalle ja purki yhteisymmärryksessä sopimuksensa kymmenen ottelun jälkeen lokakuussa. Fischer teki otteluissaan tehot 1+3=4 ja hän palasi loppukaudeksi 2008–2009 kotimaahansa ja siirtyi EC Salzburgin kakkosjoukkueeseen Itävallan toiseksi korkeimmalle sarjatasolle. Fischer kuitenkin nousi sieltä Salzburgin Erste Bank Eishockey Liga -miehistöön ja teki siellä 25 ottelussa tehot 2+0=2. Huhtikuussa 2009 hän teki joukkueen kanssa kaksivuotisen jatkosopimuksen.


title: Mario Fischer

text: Ensimmäisellä kokonaisella pääsarjakaudellaan 2009–2010 Fischer teki 47 ottelussa tehot 1+4=5. Hän voitti sekä keväällä 2010 että 2011 Itävallan-mestaruuden. Kaudeksi 2011–2012 hän siirtyi vuoden mittaisella sopimuksella Vienna Capitalsiin. Kaudella 2012–2013 Fischer pelasi loukkaantumisen takia EBEL:n runkosarjassa vain 12 ottelua. Kaudella 2014–2015 hän eteni Capitalsin kanssa aina liigan finaaleihin, mutta mestaruuden vei kuitenkin Fischerin entinen seura EC Salzburg otteluvoitoin 4-0.


title: Mario Fischer

text: Fischer edusti Itävaltaa MM-kilpailuissa vuonna 2015 sekä IA-divisioonan MM-kilpailuissa vuonna 2014, jolloin hän voitti hopeaa. Yhteensä Fischer on pelannut 36 A-maaottelua tehopistein 2+2=4. Hän teki A-maajoukkuedebyyttinsä 12. marraskuuta 2010 Unkarin Székesfehérvárissa Ranskaa vastaan.


title: Mario Fischer

text: Fischer pelasi myös alle 20-vuotiaiden I-divisioonan MM-kilpailuissa vuosina 2008 ja 2009. Vuoden 2009 turnaus päättyi B-lohkon kultaan ja hänet valittiin Itävallan parhaaksi pelaajaksi. Vuoden 2008 turnaus päättyi A-lohkon hopeaan. Fischer pelasi myös alle 18-vuotiaiden I-divisioonan MM-kilpailuissa vuosina 2006 ja 2007.


title: Mistelinapsija

text: Mistelinapsija ("Zimmerius vilissimus") on Keski- ja Etelä-Amerikassa tavattava tyranneihin kuuluva varpuslintu.


title: Mistelinapsija

text: Mistelinapsija on 10–12 cm pitkä. Sen selkä on oliivinvihreä, ja siivet ja pyrstö ovat ruskeammat. Linnun päälaki on harmaa. Mistelinapsijan rinta ja ylävatsa ovat vaalean harmaat, ja alavatsan höyhenet ovat kellertävät. Laji muistuttaa ulkonäöltään kultakulmanapsijaa ("Zimmerius viridiflavus"), joka eroaa keltaisten silmäkulmajuoviensa perusteella.


title: Mistelinapsija

text: Mistelinapsijan elinalue ulottuu Meksikosta Panamaan ja Etelä-Amerikassa Kolumbiaan ja Venezuelan lounaisosiin. Alalajit "Z. v. improbus" ja "Z. v. parvus" luetaan toisinaan itsenäisiksi alalajeiksi, jolloin mistelinapsijan levinneisyysalue ulottuisi Etelä-Amerikassa vain Kolumbian pohjoisosiin. Linnun elinympäristöä ovat kosteat metsät, metsien reunamaat ja aukeat. Mistelinapsijan elinympäristöt sijaitsevat yleensä Keski-Amerikassa ja Kolumbian pohjoisosissa 100 metrin korkeudella merenpinnasta, mutta Andeilla lajia tavataan 1 500–2 300 metrin korkeudella kasvavista metsistä.


title: Mistelinapsija

text: Mistelinapsijan ravinto koostuu pääasiassa mistelin marjoista. Sen pesimäkausi kestää Costa Ricassa tammikuulta syyskuulle ja Andien itäosissa maaliskuulta marraskuulle. Sammalista rakennetun kupolimaisen pesän sisäänkäynti on sivulta. Naaras munii kaksi valkoista munaa, joissa on kanelinruskeita pilkkuja.


title: Norman Brookes

text: Sir Norman Everard Brookes (s. 14. marraskuuta 1877 Melbourne – 28. syyskuuta 1968) oli australialainen tennispelaaja, joka voitti Wimbledonin tennisturnauksen vuosina 1907 ja 1914. Australian avoimet hän voitti vuonna 1911.


title: Norman Brookes

text: Nelinpelimestaruuden hän voitti Australiassa vuonna 1924, Wimbledonissa 1907 ja 1914 sekä Yhdysvaltain avoimissa 1919.


title: Norman Brookes

text: Hänet valittiin International Tennis Hall of Fameen vuonna 1977.


title: Salomoninluhtakana

text: Salomoninluhtakana ("Hypotaenidia rovianae") on Salomonsaarten kotoperäinen rantakana. Sitä tavataan New Georgialla, Kolombangaralla, Wana Wanalla, Kohinggolla ja Rendovalla. Jared Diamond kuvaili lajin holotyypin Mundan läheltä vuonna 1991.


title: Neitsyt Maria taiteessa

text: Neitsyt Maria on taiteessa yleinen aihe, josta on tehty on tehty paljon maalauksia, sävellyksiä ja veistoksia. Yleisimmin hänet kuvataan Jeesus-lapsi sylissään.


title: Neitsyt Maria taiteessa

text: Taiteessa käytetään usein sanaa "Madonna", jolla tarkoitetaankin usein Neitsyt Marian kuvaa, joskus myös enkelimäisen kaunista naista.


title: Neitsyt Maria taiteessa

text: Neitsyt Maria on yksi Uuden testamentin henkilöistä, Joosefin puoliso ja Jeesuksen äiti. Maria on enemmän teologinen kuin historiallinen hahmo, ja hänestä annetaan Uudessa testamentissa vain vähän tietoja. Hänet määriteltiin Jumalan synnyttäjäksi Efesoksen kirkolliskokouksessa vuonna 431. Marian arvostus on vahvin katolisessa kirkossa, mutta myös ortodoksinen kirkko pitää Mariaa esikuvana ja esirukoilijana. Näiden kahden kirkkokunnan piirissä onkin tehty eniten Mariaan liittyvää taidetta.


title: Neitsyt Maria taiteessa

text: Maria-kultti oli yleistä katolisessa ja ortodoksisessa kirkossa jo varhaiskeskiajalla, ja se synnytti monia kirkkomusiikin mestariteoksia. Maria-aiheisen musiikin perustaa läntisessä Euroopassa ovat olleet yksiääniset liturgiset laulut sekä Maria-vesperit ja psalmit. Stabat Mater -sävellykset kertovat Marian kärsimyksestä ristin juurella.


title: Neitsyt Maria taiteessa

text: Kuten muissakin taiteissa, säveltäjiä on innoittanut Luukkaan evankeliumin kohta 1:28–33, jossa enkeli Gabriel ilmoittaa Marialle, että hänestä tulee Jumalan äiti. Marian ilmestykseen perustuva Ave Maria -teksti on yksi eniten sävellettyjä kirkollisia säkeitä. Myös Luukkaan evankeliumin Neitsyt Marian ylistysvirsi "Minun sieluni ylistää Herran suuruutta" on synnyttänyt satoja teoksia, joita kutsutaan nimellä Magnificat.


title: Neitsyt Maria taiteessa

text: Neitsyt Maria oli varhaiskirkon aikana enemmänkin taustahahmo, ja häntä kuvattiin taiteessa runsaasti vasta 1100-luvulta lähtien. Kahtena seuraavana vuosisatana hänen merkityksensä kasvoi. Välimeren seudulla oli palvottu vuosituhansien ajan jumalattaria, kuten Isistä, jonka kultin on nähty vaikuttaneen Neitsyt Marian kunnioitukseen. Isistä kuvattiin muun muassa imettämässä poikaansa Horusta.


title: Neitsyt Maria taiteessa

text: Marian kuvaamiseen on kehittynyt monia erityisiä kuvatyyppejä erityisesti keskiajalla. Kuvatyypit ovat saaneet monia muotoja eri maissa ja kulttuuripiireissä ja Neitsyt Marian asento, ilmeet, piirteet, ihonväri ja kuvien rekvisiitta ovat kuvatyypeissä erilaisia.


title: Neitsyt Maria taiteessa

text: Modernista taiteesta yksi tunnetuimpia maalauksia on Edvard Munchin "Madonna". Neitsyt Mariasta ovat Suomessa tehneet maalauksia muun muassa Akseli Gallen-Kallela ja Helene Schjerfbeck.


title: Seepraluhtakana

text: Seepraluhtakana ("Lewinia striata") on eteläaasialainen rantakana. Sen elinympäristö ulottuu Intiasta ja Sri Lankasta eteläiseen Kiinaan, Taiwanille, Filippiineille, Kaakkois-Aasiaan ja Indonesiaan. Lajista tunnetaan seitsemän alalajia. Carl von Linné kuvaili lajin holotyypin Manilasta Filippiineiltä vuonna 1766.


title: Lonnie David Franklin

text: Lonnie David Franklin Jr on yhdysvaltalainen sarjamurhaaja, joka tappoi uhrinsa vuosina 1985–2007. Uhreista 9 oli naispuolisia prostituoituja ja 1 mies. Franklin onnistui olemaan karkuteillä 25 vuoden ajan. Los Angelesin poliisi sai vihjeen Franklinistä tehdessään tutkimuksen vankien DNA:ista. Erään vangin DNA oli lähestulkoon sama kuin murhaajalla, joten poliisit olivat melko varmoja kyseessä olevan vangin isä. Franklin pidätettiin 7. heinäkuuta 2010 syytettynä kymmenestä murhasta ja yhdestä murhan yrityksestä poliisien varmistuttua hänen DNA:staan. Sittemmin hänet on tuomittu kuolemaan yhdeksän naisen ja yhden miehen murhasta ja tapon yrityksestä.


title: Vekaluhtakana

text: Vekaluhtakana ("Gallirallus australis") on Uudessa-Seelannissa elävä lentokyvytön rantakanalaji. Laji tunnetaan kotimaassaan maorinkielisellä nimellä "weka". Alalajeja tunnetaan neljä. Osa niistä on uhanalaisia, mutta joillekin saarille siirrettynä siitä itsestä on tullut uhka muille lajeille.


title: Vekaluhtakana

text: Vekaluhtakanakoiraan pituus on 50–60 senttimetriä, naaraan 46–50 senttimetriä. Naarailla on painoa 350–1035 grammaa, koirailla 530–1600 grammaa. Siipiväli on 50–60 senttimetriä. Se on vankkaruumiinen lintu, jolla on voimakas nokka ja jalat. Vekaluhtakanalla on lentokyvyttömäksi linnuksi pitkä pyrstö. Höyhenpeite on ruskea ja sitä kirjovat mustat viirut. Nokka on melko pitkä. Vekaluhtakanan neljä eri alalajia eroavat toisistaan värien yksityiskohtien ja koon perusteella. "G. a. australis" ja "G. a. scotti" -alalajeilla on kolme erilaista muotoa. Molempien alalajien värimuodoilla on ruskea höyhenys, jossa on häivähdys kastanjanruskeaa, harmaata tai mustaa. "G a. scotti" on alalajeista pienempi. "G. a. greyi" -alalajin selkäpuoli hyvin tummanruskea, vatsapuoli harmaa. "G. a. hectori" on kellertävänruskea ja on kaikista alalajeista vaalein.


title: Vekaluhtakana

text: Vekaluhtakana sekoitetaan joskus pienempään itkuluhtakanaan, joka on kuitenkin lentokykyinen. Toisin kuin vekalla, itkuluhtakanan rinnassa kulkee valkoisia ja mustia juovia.


title: Vekaluhtakana

text: Vekaluhtakanaa tavataan vain Uudessa-Seelannissa. Sen alkuperäiseen levinneisyysalueeseen kuuluvat Eteläsaari, Pohjoissaari ja Stewartinsaari. "G. a. greyi" elää Pohjoissaarella Opotikin ja Matawain välisillä kukkula-alueilla, Haurakinlahden reunamilla lähellä Aucklandia ja Whirinakin metsässä. Alalajia on siirretty vaihtelevalla menestyksellä saaren eri osiin. Se elää myös istutettuna joillain rannikon pikkusaarilla. "G. a. australis" on yleisin alalaji. Se elää Eteläsaarella koko Marlborough Soundsin alueella ja hajanaisemmin Nelsonin, West Coastin alueen ja Fiorlandin seudulla. "G. a. hectori" eli aiemmin Eteläsaaren itäosissa, mutta hävisi alueelta 1920-luvulla. Nykyään se elää vain Chathamsaarilla, jonne sitä istutettiin vuonna 1905. Saarten kanta on runsas. "G. a. scotti" elää Stewartinsaarella ja joillakin sitä ympäröivillä saarilla. Yhteensä vekaluhtakanaa tavataan yli 70 saarella joko alkuperäisenä tai istutettuna.


title: Vekaluhtakana

text: Vekaluhtakanat ovat alttiina suurille kannanvaihteluille. Olosuhteiden ollessa hyvät niiden määrä kasvaa, mutta kun ravinnosta on pulaa, kanta romahtaa äkillisesti.


title: Vekaluhtakana

text: Vekaluhtakana elää monenlaisissa elinympäristöissä. Sitä tavataan metsissä, alpiinisilla ruohikkomailla, hiekkadyyneillä, rannikon kosteikoilla, kivisillä rantamilla, viljelyalueilla ja jopa kaupunkialueilla.


title: Vekaluhtakana

text: Vekaluhtakana on luonteeltaan hyvin utelias ja ärhäkkä. Linnun äännähdykset ovat kovaäänisiä ja toistuvia ”coo-et”-huutoja, joita se päästää lähinnä iltahämärän ja varhaisaamun aikaan. Vekaluhtakanat huutavat duetossa siten, että koiras huutaa hitaat ja matalat osat. Vekaluhtakana on nopea juoksija, ja lajilla on erittäin hyvä suunnistustaito. Elinikä voi olla 15 vuotta.


title: Vekaluhtakana

text: Vekaluhtakana on kaikkiruokainen. Ravinnosta noin 30 prosenttia on eläimiä, loput kasviravintoa. Metsissä se syö lähinnä pudonneita hedelmiä ja selkärangattomia, kuten kastematoja, hyönteisiä, nilviäisiä ja äyriäisiä. Kasviravintoon kuuluvat hedelmien lisäksi marjat, heinät, siemenet ja lehdet. Ne saalistavat myös liskoja, sammakoita, wetoja, hämähäkkejä, linnunmunia ja linnunpoikasia. Toisinaan ne tappavat myös rottia, hiiriä, kanoja, nuoria sorsia ja kaniineja. Tilaisuuden tullen ne voivat käydä haaskalla. Kivisillä ranta-alueilla ne syövät satunnaisesti myös nivelkotiloita ja muita selkärangattomia. Vekaluhtakanat vierailevat myös kaatopaikoilla ja tunkeutuvat kanaloihin syömään kananpoikia. Lisäksi ne syövät kasviksia ihmisten puutarhoista ja varastelevat leirintäalueilta kaikkea syötäväksi kelpaavaa. Ne etsivät ravintoa monin eri tavoin, kuten penkomalla kariketta, tutkimalla rantojen roskaa ja merilevää. Ne tarkastavat myös puu- ja maakoloja ja seuraavat usein villisikoja. Vahvan nokkansa avulla ne voivat rikkoa munia ja tappaa saaliin, jonka ne ovat painaneet jaloillaan maahan.


title: Vekaluhtakana

text: Laji on pensaikoissa tärkeä siementen levittäjä. Se levittää siemeniä, jotka ovat liian suuria pienemmille marjoja syöville linnuille.


title: Vekaluhtakana

text:
Vekaluhtakanan lisääntymisaika vaihtelee asuinalueen ilmaston, ravintotilanteen ja kannan tiheyden mukaan. Ne voivat lisääntyä jopa ympäri vuoden. Vekaluhtakanalla on vain yksi pesintäkumppani lisääntymiskauden aikana ja se voi pesiä saman kumppanin kanssa koko elinikänsä. Pari on hyvin reviiritietoinen. Se tekee pesänsä kuivaan maahan, yleensä peitteiseen paikkaan, kuten tussock-heinikkoon, maakoloon tai puunonkaloon. Vekaluhtakanan kuppimainen ja matala pesä voi olla myös puunrungon, kiven tai kannon alla. Sekä koiras, että naaras tai vain koiras kutoo pesän heinistä, oksista, sammalista ja lumpeista. Se vuorataan hienommilla heinillä ja joskus myös höyhenillä, karvoilla ja lehdillä. Naaras munii pesään 2–4 kermanvalkeaa tai vaaleanpunaista munaa. Haudonta-aika kestää 26–28 päivää. Naaras hautoo päivällä, koiras yöllä. Poikaset jättävät pesän kahden tai kolmen päivän ikäisinä, mutta vanhemmat vielä ruokkivat niitä kunnes poikaset ovat täysikasvuisia, eli 6–10 viikkoa. Tämän jälkeen vanhemmat häätävät poikaset pois, jolloin naaras voi munia uuden poikueen. Jos ravintoa on runsaasti, pari voi kasvattaa jopa neljä poikuetta vuodessa.
Vekaluhtakanan alalajeista "G. a. australis" on runsaslukuisin. Sen kanta käsittää 50 000–100 000 lintua, joskin kannanvaihtelut ovat suuria. Nykyään se on vaarantunut laji. "Hectori"-alalajiin kuuluu 38 000–58 000 lintua, "scotti"-alalajiin noin 25 000 lintua ja "greyi"-alajiin 4 000 lintua. Vekaluhtakana on nykyään vaarantunut laji, huolimatta siitä, että laji on sopeutumiskykyinen, pystyy elämään monenlaisissa ympäristöissä ja lisääntyy nopeasti. Sen kannat ovat kuitenkin hyvin alttiita nopeille romahduksille ja se voi jopa hävitä joiltakin alueilta. Taantumisen syyt vaihtelevat eri alueilla ja ovat monisyisiä. Yksi syy on elinympäristöjen kuten metsien ja kosteikkojen heikkeneminen ja häviäminen. Vekakantoja harventavat myös vierasperäisten petojen saalistus, etenkin kun se ei tunnu pelkäävän maalla eläviä nisäkkäitä. Aikuisia lintuja päätyy frettien ja koirien saaliiksi; poikasia ja munia jää kissojen, kärppien ja rottien ravinnoksi. Vekat joutuvat myös kilpailemaan ravinnosta tulokaslajien kanssa. Joillain alueilla huomattava osa linnuista jää autojen alle. Vekoja kuolee myös ansoihin, esimerkiksi silloin kun ne syövät muille eläimille tarkoitettuja myrkkysyöttejä. Lisäksi taudit, kuivuusjaksot ja tulvavuodet ovat paikoin vähentäneet lajin lukumäärää. Maorit ja eurooppalaiset siirtolaiset metsästivät lajia ruoaksi vielä 1800-luvulla, mutta nykyään vekan metsästys on sallittua vain Chathamsaarilla ja joillakin Stewarinsaaren lähisaarilla. Jotkut maorit pitävät suojelua tervetulleena, koska sen toivotaan elvyttävän entisen vekanmetsästysperinteen. Vuonna 1999 lajin elvyttämiseksi tehtiin suunnitelma, johon kuuluu levinneisyyden tarkka määrittäminen ja uusien vekakantojen perustaminen. Maorien antama nimi lajille on "weka". Eurooppalaiset antoivat sille nimeksi "woodhen".


title: Vekaluhtakana

text: Joillekin saarille kuten Chathamsaarille siirretyistä vekaluhtakanoista on tullut uhka kotoperäisille lajeille. Ne ovat uhka etenkin liskoille, merilinnuille ja maassa pesiville lintulajeille. Esimerkiksi Codfishille tuodut vekaluhtakanat uhkasivat saaren pikkuviistäjäkantaa, kunnes vekat poistettiin saarelta. Chathamsaarilla vekoja on pyydetty saarten endeemisen meriharakkalajin ja tyrskyviistäjän suojelemiseksi.


title: Qinghaijärvi

text: Qinghaijärvi, myös Tsinghaijärvi, Kukunor tai Kokonor () on Luoteis-Kiinassa Qinghain maakunnassa sijaitseva laskujoeton suolajärvi. Tiibetin ylängöllä sijaitseva Qinghaijärvi on Kiinan suurin järvi. Sen pinta-ala on pienentynyt selvästi 1900-luvulla.


title: Qinghaijärvi

text: Suomalainen kirjailija Lauri Viita nimesi saturunoelmansa "Kukunor" (1949) järven mukaan. Päähenkilöinä kirjassa ovat "Kukunor ja Kalahari, kuuden vanha peikkopari".


title: Kävelytuoli

text: Kävelytuoli on tuolin kaltainen väline, jossa seisomista ja kävelemistä opetteleva lapsi on kiinni siten, että hänen jalkansa on pujotettu kankaan aukoista ja hän voi ponnistaa vauhtia jaloillaan lattiasta.


title: Kävelytuoli

text: Kävelytuolissa lapsi voi liikkua yllättävän nopeasti. Lapsi saattaa myös ulottua paremmin aiemmin ulottumattomissa olleisiin paikkoihin.


title: Heinkel Lerche

text: Heinkel Lerche ("Kiuru") oli toisen maailmansodan aikainen, saksalaisen lentokonevalmistaja Heinkelin suunnitelma pystysuoraan nousevasta ja laskeutuvasta VTOL-hävittäjästä.


title: Heinkel Lerche

text: "Lerchessä" ohjaaja makasi vaaka-asennossa ohjaamassa konetta. Sen tarkoitus oli nousta pystysuoraan ja kääntyä sitten vaakalentoon. Laskeutuminen olisi tapahtunut päinvastaisessa järjestyksessä.


title: Heinkel Lerche

text: Voimanlähteeksi suunniteltiin kahta Daimler-Benz DB605D -mäntämoottoria. Ne pyörittivät kahta vastakkaisiin suuntiin pyörivää potkuria, jotka olivat suljetun rengasmaisen siiven sisällä.


title: Heinkel Lerche

text: Suunnittelu aloitettiin 1944, ja se päättyi maaliskuussa 1945. Rengasmaisen siiven aerodynaamiset ominaisuudet olivat periaatteellisella tasolla kunnossa, mutta suunnitelma kohtasi joukon valmistusteknisiä ja valvonnallisia ongelmia, joten hankkeesta luovuttiin.


title: Heinkel Lerche

text: Aseistuksena koneeseen kaavailtiin kahta 30 millimetrin MK 108 -konetykkiä ja kolmea Ruhrstahl X-4 -ilmataisteluohjusta.


title: Maestà

text: Maestà () tarkoittaa taidehistoriassa valtaistuimella istuvaa Neitsyt Mariaa, Jeesus-lapsen kanssa tai yksinään. Maestà-hahmon ympärillä on usein enkeleitä ja pyhimyksiä.


title: Maestà

text: Aihe oli yleinen italialaisessa taiteessa 1200- ja 1300-luvulla.


Suomen maakuntien korkeimmat maastonkohdat määriteltiin Tilastokeskuksen "Tietoaika"-lehdessä vuonna 2001. Sen jälkeen Itä-Uudenmaan maakunta on tullut osaksi Uudenmaan maakuntaaa.


title: Goat Perversion

text: Goat Perversion on suomalaisen metalliyhtyeen Impaled Nazarenen ensimmäinen ep-levy, joka on julkaistu vuonna 1992. Albumi sisältää piilokappaleen "The Black Vomit", joka on yhtyeen Sarcófago cover-versio.


title: The Laser’s Edge

text: The Laser’s Edge on yhdysvaltalainen levy-yhtiö, joka keskittyy progressiivisen rockin tuottamiseen. Yhtiö perustettiin 1990 tarkoituksena uudelleenjulkaista harvinaista 1970-luvun progressiivista ja psykedeelistä musiikkia. Nykyään painopiste on vaihtunut uusien yhtyeiden kanssa työskentelemiseen.


title: The Laser’s Edge

text: The Laser’s Edge on yksi kolmesta "The Laser’s Edge Group" -levynjakeluyhtiön sisäisestä levy-yhtiöstä. Se oli myös näistä ensimmäiseksi perustettu. Kaksi muuta yhtiötä ovat Sensory Records ja Free Electric Sound.


title: Sadogoat

text: Sadogoat on suomalaisen metalliyhtyeen Impaled Nazarenen toinen single, joka on julkaistu vuonna 1993. Singlen painatus on rajoitettu 1000 kappaleeseen.


title: Sadogoat

text: Alun perin cover-versio "Ghost Riders" oli nimeltään "(Ghost) Riders in the Sky", jonka Stan Jones kirjoitti ja esitti vuonna 1948.


title: Doris Müller

text: Doris Lorenz-Müller (25. helmikuuta 1935 Massanei – 25. helmikuuta 2013 Leipzig) oli saksalainen yleisurheilija, joka kilpaili kiekonheitossa. Hän edusti aktiiviurallaan maajoukkuetasolla Itä-Saksaa ja seuratasolla SC DHfK Leipzigiä. Müller voitti hopeaa Belgradin EM-kisoissa 1962 tuloksellaan 53,60 metriä. Hän osallistui olympialaisiin kahdesti, vuosina 1960 ja 1964. Müller ei läpäissyt karsintaa Rooman kisoissa 1960, mutta oli neljästoista Tokiossa 1964.


title: Doris Müller

text: Müller voitti maansa mestaruuskilpailuissa yhteensä kuusi mitalia vuosina 1957–1962. Mitaleista viisi oli kultaisia ja yksi hopeinen.


title: Doris Müller

text: Müller kuoli Leipzigissa 25. helmikuuta 2013, 78-vuotissyntymäpäivänään.


title: Łukasz Sarnacki

text: Łukasz Sarnacki (s. 17. huhtikuuta 1982) on puolalainen rumpali. Hän on yhtyeen Abused Majesty pitkäaikainen jäsen sekä on vaikuttanut myös mm. Christ Agonyssa.


title: Łukasz Sarnacki

text: Abused Majesty


title: Łukasz Sarnacki

text: Hermh


title: Łukasz Sarnacki

text: Diseased


title: Łukasz Sarnacki

text: Via Mistica


title: Łukasz Sarnacki

text: Christ Agony


title: Łukasz Sarnacki

text: Naumachia


title: São Paulon metro

text: São Paulon metro (, yleisesti "Metrô") on metrojärjestelmä São Paulossa Brasiliassa. Metrojärjestelmä sisältää viisi linjaa ja on maan laajin.


title: São Paulon metro

text: Companhia do Metropolitano de São Paulo -metro perustettiin 24. huhtikuuta 1968. Kahdeksan kuukautta myöhemmin aloitettiin pohjoinen–etelä-linjan rakentaminen. Vuonna 1972 ensimmäinen junamatka tehtiin Jabaquaran ja Saúden metroasemien välillä. Kaupallinen toiminta aloitettiin Jabaquaran ja Vila Marianan välillä vuonna 1974.


title: Brian Benben

text: Brian Edward Benben (s. 18. kesäkuuta 1956 Winchester, Virginia, Yhdysvallat) on yhdysvaltalainen näyttelijä ja tuottaja.


title: Brian Benben

text: Brian Benben aloitti uransa collegeaikoinaan esiintymällä näytelmissä. Hän sai ensimmäisen televisioroolinsa sarjasta "The Gangster Chronicles" vuonna 1981. Vuonna 1983 hän esiintyi Broadway-näytelmässä "Slab Boys" Kevin Baconin, Sean Pennin, Val Kilmerin ja Jackie Earle Haleyn kanssa.


title: Brian Benben

text: Benben tuli paremmin tunnetuksi sarjasta "Dream On", jossa hän näytteli pääosaa. Hän esiintyi sarjassa vuosina 1990-1996. Tämän jälkeen Benben sai oman sitcom-sarjan "Uutispuuroa" (The Brian Benben Show), jossa hän toimi myös tuottajana.


title: Brian Benben

text:
Benben alkoi esiintyä televisiosarjassa "Rakkauden anatomia" (Private Practice) sarjan toisella tuotantokaudella vuonna 2008. Sarjan neljännellä tuotantokaudella hänen roolihenkilöstään psykiatri Sheldon Wallacesta tehtiin yksi sarjan päähenkilöistä. Benben on näytellyt myös mm. elokuvissa "Musta enkeli" (Dark Angel) ja "Murha suorassa lähetyksessä" (Radioland Murders).
Brian Benben on ollut naimisissa näyttelijä Madeleine Stowen kanssa vuodesta 1982. Benben ja Stowe omistavat farmin Fredericksburgissa Texasissa. Heillä on yksi tytär.


title: Wheeler–DeWitt-yhtälö

text:
Wheeler–DeWitt-yhtälö on teoreettiseen fysiikkaan kuuluva yritys yhdistää matemaattisesti ideat kvanttimekaniikasta ja suhteellisuusteoriasta jättämällä aika pois yhtälöstä. Yhtälö on askel kohti teoriaa kvanttigravitaatiosta. Se on muodossa tai toisessa lähes varmasti tarpeellinen kaikkein yleisempien geometriikoiden kuvailuun kvanttimekaanisessa viitekehyksessä
ja se on kaikkein tunnetuin kvanttigravitaation yhtälö. Bryce DeWitt julkaisi yhtälön ensin vuonna 1965 nimellä "Einstein–Schrödinger-yhtälö"; myöhemmin se nimettiin "Wheeler–DeWitt-yhtälöksi". Sen ratkaisut määrittelevät sellaisia kvanttitiloja, joiden katsotaan kuvaavan koko maailmankaikkeutta ja se toimii kaikissa mahdollisissa universumeissa.


title: Empire Records

text: Empire Records on puolalainen itsenäinen levy-yhtiö, jonka perusti Mariusz Kmiołek vuonna 2001. Levy-yhtiö on julkaissut levyjä mm. Vaderille, Vesanialle sekä Abused Majestylle.


title: Trilogy (Christ Agonyn albumi)

text: Trilogy on puolalaisen metalliyhtye Christ Agonyn viides studioalbumi, joka on julkaistu vuonna 1998.


title: Milan Jovanović

text: Milan Jovanović (Милан Јовановић) on seuraavien henkilöiden nimi:


title: Trilogy

text: Trilogy voi tarkoittaa:


title: Bill of Rights

text: Bill of Rights () on yleisesti käytetty lyhenne Englannin parlamentin vuonna 1689 säätämästä ja edelleen voimassa olevasta laista, jonka täysi nimi kuuluu An Act Declaring the Rights and Liberties of the Subject and Settling the Succession of the Crown. Lain pääsisältöä ovat ihmisoikeudet, parlamentarismi ja vallan kolmijako-oppi.


title: Bill of Rights

text: Laki muovasi silloisen Englannin parlamentin ja sen hallitsijan välisiä suhteista ja muodostaa yhdessä Magna Cartan sekä eräiden toisten asiakirjojen kanssa kokonaisuuden, joka on monissa maissa kirjattu erilliseen perustuslakiin.


title: Bill of Rights

text: Englannin parlamentin kutsusta Alankomaiden käskynhaltija Vilhelm III Oranialainen nousi joukkoineen maihin Englannissa ja kukisti appensa, protestantteja sortavan katolisen kuningas Jaakko II:n. Tästä käytetään nimitystä Mainio vallankumous.


title: Bill of Rights

text: Vallankumouksen yhteydessä hyväksyttiin Bill of Rights, joka sisältää lain muotoon kirjoitettuna asiakirjan, jonka konventtihallitus esitti hallitsijaparille Vilhelm III ja Maria II.


title: Bill of Rights

text: Täyden nimensä mukaisesti laki luettelee joitakin oikeuksia, joiden katsottiin kuuluvan 1600-luvun jälkipuoliskon perustuslaillisen monarkian kansalaiselle tai sen pysyvälle asukkaalle - kuten oikeuden vedota hallitsijaan ja omistaa aseita puolustatumista varten - sekä vaatimuksen kruunulle hakea parlamentissa edustetun kansan hyväksyntää.


title: Bill of Rights

text: Bill of Rights kirjasi joitakin tuon ajan kaikkien englantilaisen perusoikeuksia. Ne ovat voimassa edelleen. Tämän lain mukaan: Laissa myös kiellettiin monia Jaakko II:n tekoja.


title: Bill of Rights

text: Yhdessä vuoden 1701 Act of Settlement-lain kanssa Englannin Bill of Rights on edelleen yksi tärkeimmistä Yhdistyneen kuningaskunnan (sekä Brittiläisen kansainyhteisön maiden) kruununperimystä säätävistä asiakirjoista. Englannin Bill of Rights -lain katsotaan vaikuttaneen suuresti Yhdysvalloissa vuonna 1789 säädetyn saman nimisen lain sisältöön.


title: Bill of Rights

text: Laki johti vahvemmin perustuslailliseen monarkiaan ja oli YK:n ihmisoikeusjulistuksen (mm. artikla 5) ja Euroopan ihmisoikeussopimuksen esikuva.


title: Bill of Rights

text: Vuonna 1976 tapauksessa "Fitzgerald v. Muldoon and Others" tuomari esti Bill of Rightsin 1. artiklaan vedoten Uuden-Seelannin pääministeri Muldoonin ja (hallitsijaa edustavan) kuvernöörin lainsäätämistä edeltävän toimen.


title: Instanssi (ohjelmointi)

text: Instanssi eli esiintymä eli ilmentymä tarkoittaa olio-ohjelmoinnissa luokan edustajaa. Yhdestä luokasta voidaan luoda useita esiintymiä. Luokka määrittelee olion piirteet, sen sisältämät muuttujat ja metodit, esiintymä puolestaan antaa muuttujille arvot ja mahdollistaa metodien kutsumisen. Jos luokka on vaikkapa "TuotteenVäri", siitä voitaisiin luoda esimerkiksi esiintymät "sininen", "punainen" ja "musta". Luokan määrittely voisi tässä tapauksessa kertoa, että "TuotteenVäri"llä on RGB-väriarvon sisältävä muuttuja, mutta vasta luokan esiintymät antavat kyseiselle muuttujalle jonkun arvon.


title: Instanssi (ohjelmointi)

text: Pääsääntöisesti ohjelmissa kutsutaan luotujen esiintymien metodeja, ei luokkien metodeja. Tähän on tosin poikkeuksia.


title: Instanssi

text: Instanssi voi tarkoittaa seuraavia:


title: Holomorfinen funktio

text: Matematiikassa holomorfiset funktiot ovat kompleksianalyysin keskeinen tutkimuskohde. Holomorfinen funktio on yhden tai useamman muuttujan kompleksiarvoinen funktio, joka on kompleksisesti derivoituva jokaisen määrittelyjoukkonsa pisteen ympäristössä.


title: Holomorfinen funktio

text:
Käsitettä analyyttinen funktio käytetään usein synonyyminä käsitteelle “holomorfinen funktio”
, vaikka sanaa "analyyttinen" käytetään myös laajemmassa merkityksessä: se voi olla mikä tahansa funktio (reaalinen, kompleksinen tai vielä yleisempi tapaus), joka voidaan kehittää Taylorin sarjaksi jokaisessa määrittelyjoukkonsa pisteessä. Holomorfinen funktio on siis kompleksiarvoinen analyyttinen funktio.


title: Holomorfinen funktio

text: Holomorfista funktiota, jonka määrittelyjoukko on koko kompleksitaso, kutsutaan kokonaiseksi funktioksi. Ilmaus "holomorfinen pisteessä "z"" ei tarkoita vain derivoituvuutta pisteessä "z", vaan myös jossakin kompleksitasossa sijaitsevassa pisteen "z" ympäristössä.


title: Holomorfinen funktio

text: Jos funktio "ƒ" on kompleksiarvoinen yhden (kompleksi)muuttujan funktio, sen derivaatta määrittelyjoukon pisteessä "z" määritellään raja-arvona


title: Holomorfinen funktio

text: Tämä on sama kuin derivaatan määritelmä reaalifunktioille, paitsi että kaikki muuttujan ja funktion arvot ovat kompleksilukuja. Erityisesti on huomattava, että raja-arvoa laskettaessa kompleksiluku "z" lähestyy kompleksilukua "z", ja raja-arvon on oltava sama riippumatta siitä, mistä kompleksitason suunnasta lukua "z" lähestytään. Jos raja-arvo on olemassa, sanotaan, että "ƒ" on derivoituva pisteessä "z". Kompleksifunktion ja reaalifunktion derivaatoilla on useita yhteisiä ominaisuuksia: molemmat ovat lineaarisia, ja kummassakin tapauksessa tulon ja osamäärän derivointisäännöt sekä ketjusääntö vastaavat toisiaan.


title: Holomorfinen funktio

text: Jos "ƒ" on kompleksisesti derivoituva "jokaisessa" alueen  "U" pisteessä "z" , sanotaan, että "ƒ" on "holomorfinen alueessa U". Jos "ƒ" puolestaan on holomorfinen jossakin pisteen  ympäristössä "z", sen sanotaan olevan holomorfinen pisteessä "z". Funktion "ƒ" sanotaan olevan holomorfinen ei-avoimessa joukossa "A", jos se on holomorfinen "A":n sisältävässä avoimessa joukossa.


title: Holomorfinen funktio

text: Reaalisen ja kompleksisen derivoituvuuden välinen suhde voidaan esittää seuraavasti: Jos kompleksifunktio  = on holomorfinen, funktioilla "u" ja "v" on ensimmäisen kertaluvun osittaisderivaatat "x":n ja "y":n suhteen. Nämä osittaisderivaatat toteuttavat Cauchyn–Riemannin yhtälöt:


title: Holomorfinen funktio

text: Vaikka osittaisderivaatat toteuttaisivat Cauchyn-Riemannin yhtälöt, funktio ei automaattisesti ole holomorfinen, vaan tarvitaan lisätietoa joko funktion tai osittaisderivaattojen jatkuvuudesta. Yksinkertaisimmillaan voidaan osoittaa, että jos funktioilla "u" ja "v" on "jatkuvat" ensimmäisen kertaluvun osittaisderivaatat, jotka toteuttavat Cauchyn–Riemannin yhtälöt, "ƒ" on holomorfinen. Tyydyttävämpi lause, joka on vaikeampi todistaa, on Looman–Menchoffin lause: jos funktio "ƒ" on jatkuva ja funktioilla "u" ja "v" on ensimmäisen kertaluvun jatkuvat osittaisderivaatat, jotka toteuttavat Cauchyn–Riemannin yhtälöt, "ƒ" on holomorfinen.


title: Holomorfinen funktio

text: Sanan "holomorfinen" ottivat käyttöön kaksi Cauchyn oppilasta, Briot (1817–1882) ja Bouquet (1819–1895). Sanan juuret ovat kreikan kielen sanoissa ὅλος ("holos"), joka tarkoittaa "kokonainen" ja μορφή ("morphē"), joka tarkoittaa "muoto".


title: Holomorfinen funktio

text: Koska kompleksifunktion derivointi on lineaarinen operaatio, ja funktioiden tulo ja osamäärä derivoidaan ja ketjusääntöä käytetään samoin kuin reaalifunktioiden tapauksessa, holomorfisten funktioiden summat, tulot ja yhdistetyt funktiot ovat holomorfisia, ja kahden holomorfisen funktion osamäärä on holomorfinen muualla paitsi nimittäjän nollakohdissa.


title: Holomorfinen funktio

text: Cauchyn lauseen mukaan holomorfisen funktion polkuintegraali yhdesti yhtenäisessä alueessa suljetun polun yli on nolla. Sen käänteislause on Moreran lause: Jos jatkuvan funktion integraali yli suljetun polun on nolla, funktio on holomorfinen.


title: Holomorfinen funktio

text: Holomorfisten funktioiden integraaleja voidaan laskea Cauchyn integraalikaavan avulla. Sen perusteella voidaan laskea avoimessa kiekossa määritellyn holomorfisen funktion arvot alueen sisäpisteissä, jos arvot alueen reunalla tunnetaan.


title: Holomorfinen funktio

text: Integraalikaavaa voidaan soveltaa myös funktion derivaatalle, jolloin sitä voidaan kutsua Cauchyn derivointisäännöksi


title: Holomorfinen funktio

text: Sääntö pätee mille tahansa suljetulle käyrälle, joka kierretään kertaalleen positiiviseen kiertosuuntaan pisteen formula_4 ympäri.


title: Holomorfinen funktio

text: Kaava voidaan myös yleistää "n":nen kertaluvun derivaatalle. Jos siis holomorfisella funktiolla on ensimmäisen kertaluvun derivaatta, sillä on kaikkien kertalukujen derivaatat, siis


title: Holomorfinen funktio

text:
Kaikki kompleksikertoimiset polynomifunktiot ovat holomorfisia kompleksilukujen joukossa, samoin
sini, kosini ja eksponenttifunktio.
(Kompleksilukujen joukossa trigonometristen funktioiden ja eksponenttifunktion välillä on Eulerin kaavan mukainen yhteys.


title: Holomorfinen funktio

text: Cauchy–Riemannin yhtälöiden seurauksena reaaliarvoisen holomorfisen funktion on oltava vakio. Siten mm."z":n reaaliosa ja imaginaariosa eivät ole holomorfisia. Toinen tyyppiesimerkki ei-holomorfisesta funktiosta on kompleksikonjugaatti.


title: Annunziata

text: Annunziata eli Marian ilmestys on taiteen aihe, jossa enkeli ilmoittaa Neitsyt Marialle Jeesuksen syntymästä. Marian ilmestys on ollut 1300-luvulta lähtien suosituimpia aiheita kristillisessä taiteessa, mutta sitä kuvattiin jo varhaisissa katakombimaalauksissa.


title: Annunziata

text: Marian ilmestys oli yleinen aihe etenkin keskiajan ja renessanssin taiteessa, ja sitä ovat kuvanneet lähes kaikki maalaustaiteen mestarit. Ilmestyksen Maria ja arkkienkeli Gabriel olivat luonteva aihe diptyykeille. Katolisessa kirkossa aihe kuvaa usein myös Marian ikuista neitsyyttä.


title: Annunziata

text: Aihetta on kuvattu niin freskoissa kuin lasimaalauksissa, mosaiikeissa, reliefeissä ja veistoksissa. Marian ilmestys on ollut muun muassa Sandro Botticellin, Leonardo da Vincin, Caravaggion, Duccion ja Murillon suosima aihe. Tunnettuja ovat esimerkiksi Giotton freskot Scrovegnin kappelissa Padovassa (1303), Domenico Ghirlandaion fresko Santa Maria Novellassa (1486), ja Donatellon veistokset Basilica di Santa Crocessa (1435).


title: Nile / Vader

text: Nile / Vader on metalliyhtyeiden Nile ja Vader julkaisema yhteinen split-albumi vuodelta 2009. Se julkaistiin rajoitettuna 333:n kappaleen 7" kuvalevynä.


title: Airedale

text: Airedale tarkoittaa muun muassa aseuraavia:


title: Alarm

text: Alarm tarkoittaa seuraavia asioita:


title: Angel of Death

text: Angel of Death voi tarkoittaa:


title: Angel of Death

text: Musiikissa:


title: Angel of Death

text: Ihmisiä:


title: Angel of Death

text: Muut:


title: Mater dolorosa

text: Mater dolorosa (lat) on Neitsyt Marian kärsimyksiin liittyvä kristillisen taiteen aihe. Kuvatyyppi esittää Marian seitsemän surua, jotka ovat Betlehemin lastenmurha, pako Egyptiin, kadonneen 12-vuotiaan Jeesuksen etsintä, ristinsaatto, Jeesuksen ristiinnaulitseminen, ristiltäotto ja Jeesuksen hautaaminen. Toisinaan suruja kuvataan hänen sydäntään lävistävien seitsemän miekan avulla, jotka viittaavat Simeonin profetiaan. Toisinaan Maria kuvataan vain surullisena tai kyynelissä.


title: Mater dolorosa

text: "Mater dolorosa" on katolisen kirkon Maria-aiheisen taiteen avainaiheita ja yksi kolmesta tavallisesta Marian suruun liittyvästä kuvatyypistä. Muut kaksi ovat Stabat mater ja Pietà. Aiheesta on myös rukous, ja tunnetaan myös vastaavat Marian seitsemän iloa.


title: Matmatah

text: Matmatah oli suosittu ranskalainen rockyhtye.


title: Matmatah

text: Yhtye perustettiin vuonna 1992, kun Stan opiskellessaan Brestissä (Bretagne, Ranska) tapasi Sammyn, joka opiskeli sähköistä suunnittelua samassa kaupungissa, josta he molemmat ovat kotoisin. Molemmat olivat kitaristeja ja muodostivat duon Tricards Twins. He kehittivät ohjelmiston kuusikymmentäluvun ja seitsemänkymmentäluvun kappaleista, jossa The Beatles, Neil Young ja Simon & Garfunkel kuuluivat vaikutteina.


title: Matmatah

text: Eräällä keikallaan he tapasivat basisti Ericin ja rumpali Fanchin. Yhdessä he muodostivat Matmatah -yhtyeen. (alkup. Matmata), Heidän ensimmäinen singlensä nimeltä "Les Moutons" (lammas) julkaistiin vuonna 1996 ja myi muutaman kuukauden kuluessa 30 000 kappaletta (sittemmin 800 000).


title: Matmatah

text: Yhtyeen ensimmäinen studioalbumi oli nimeltään "La Ouaches". Albumia myytiin 300 000 kappaletta kuuden kuukauden kuluessa.Jean-François Paillard (Fanch) - rummut


title: Nevada-luokka

text: Nevada-luokka oli Yhdysvaltain laivaston kahden aluksen muodostama taistelulaivaluokka. Luokka oli laivaston ensimmäinen, jossa käytettiin kolmoistykkitorneja. Tämän lisäksi panssaroinnissa ruvettiin käyttämään "kaikki tai ei mitään" -periaatetta, joka tarkoitti tärkeiden kohteiden parempaa panssarointia laivan muiden osien jäädessä vähemmälle suojaukselle. Myös polttoaineena alettiin käyttämään pelkästään öljyä.


title: Nevada-luokka

text: Luokan alukset palvelivat Atlantilla ensimmäisessä maailmansodassa. Ne modernisoitiin vuosina 1927 ja 1929. Pearl Harborissa "Oklahoma" upposi ja "Nevada" kärsi vaurioita. Seuraavana vuonna "Nevada" modernisoitiin, jolloin muun muassa parannettiin aluksen ilmatorjuntaa. Palvelukseen palattuaan se palveli Tyynellä valtamerellä ja Euroopassa alus osallistui muun muassa Normandian maihinnousuun yhdessä "USS Texasin" ja "USS Arkansas'n" kanssa tulittaen saksalaisten rannikkotykistöä.


title: Westmorelandin piirikunta

text: Westmorelandin piirikunta on Virginiassa Yhdysvalloissa sijaitseva piirikunta. Vuoden 2010 väestönlaskennassa piirikunnan asukasluku oli 17 454.


title: Westmorelandin piirikunta

text: Kuuluisia Westmorelandissa syntyneitä ovat Yhdysvaltain presidentit George Washington ja James Monroe sekä Etelävaltioiden armeijan ylipäällikkö Robert E. Lee.


title: Elysium (Christ Agonyn albumi)

text: Elysium on puolalaisen metalliyhtye Christ Agonyn kuudes studioalbumi, joka on julkaistu vuonna 1999.


title: Live – Apocalypse

text: Live – Apocalypse on puolalaisen metalliyhtye Christ Agonyn livealbumi, joka on julkaistu vuonna 2002.


title: UnholyDeaMoon

text: UnholyDeaMoon on puolalaisen black metal -yhtye Christ Agonyn neljäs kokoelma-albumi, joka on julkaistu vuonna 2010.


title: UnholyDeaMoon

text: CD 1


title: UnholyDeaMoon

text: CD 2


title: UnholyDeaMoon

text: CD 3


title: Vaatit

text: Vaatit () olivat kelttien pyhiä ennustajia, jotka avustivat druideja eli kelttien pappeja uskonnollisissa menoissa. Tiedot vaateista perustuvat antiikin historioitsijoiden lyhyisiin mainintoihin.


title: Vaatit

text: Poseidoniuksen mukaan Gallian kelttien uskonnollisia menoja ohjasi kolme ammattiryhmää: druidit, bardit ja vaatit eli "näkijät". Myös Irlannissa ja Walesissa oli nämä kolme ryhmää, ainoana erona oli, että näkijöiden nimenä oli filidh. Strabon kuvasi vaatit ennustajiksi ja luonnonfilosofeiksi.


title: Jiri Keronen

text: Jiri Johannes Keronen (s. 13. lokakuuta 1984 Rovaniemi) on oululainen poliitikko, joka edustaa piraattipuoluetta. Hän on muutos 2011 -puolueen entinen puheenjohtaja (2010–2011) ja entinen varapuheenjohtaja (2009–2010).


title: Jiri Keronen

text: Keronen osallistui vuoden 2008 kunnallisvaaleihin Turussa perussuomalaisten listalla ja sai 127 ääntä tullen valituksi varavaltuutetuksi. Keronen on kuulunut myös Perussuomalaisten Nuorten ja Turun Perussuomalaisten hallituksiin. Elokuussa 2009 Keronen ilmoitti eroavansa perussuomalaisista ja liittyvänsä muutos 2011:een. Hän lupasi kuitenkin jatkaa Turun Perussuomalaisten valtuustoryhmässä perussuomalaisten ainoan turkulaisen kaupunginvaltuutetun, Maria Lohelan, apuna seuraaviin kunnallisvaaleihin saakka.


title: Jiri Keronen

text: Keronen oli ehdokkaana vuoden 2011 eduskuntavaaleissa Varsinais-Suomen vaalipiirissä muutos 2011:n listalla ja sai 401 ääntä jääden valitsematta. Vuoden 2012 kunnallisvaaleissa hän oli ehdolla Turussa, mutta ei tullut valituksi valtuustoon. Keronen osallistui vuoden 2015 eduskuntavaaleihin piraattipuolueen listoilta Uudenmaan vaalipiiristä ja sai 348 ääntä, eikä tullut valituksi.


title: Jiri Keronen

text: Keronen on opiskellut oikeustiedettä Turussa.


title: More Than a Woman

text: More Than a Woman on Bee Gees -yhtyeen kirjoittama ja alun perin esittämä kappale vuodelta 1977. Toisin kuin Bee Geesin versio, Tavares-yhtyeen cover julkaistiin singlenä ja siitä tuli hitti, kun se nousi Britanniassa sijalle 7 ja Yhdysvalloissa sijalle 32. Kappaleen antaminen Tavaresin versioimaksi oli Bee Geesin jäsenten oma idea. Molempien yhtyeiden versiot löytyvät "Saturday Night Fever" -soundtrackiltä.


title: More Than a Woman

text: Useat diskokappaleet kertovat tanssimisesta tai yöelämästä, mutta ”More Than a Woman” tekee poikkeuksen olemalla rakkauslaulu.


title: More Than a Woman

text:
A-puoli
B-puoli


Tämä on Luettelo Twilight-elokuvasarjan palkinnoista ja ehdokkuuksista. Elokuvasarjaan kuulu neljä elokuvaa ja ne pohjautuvat Stephenie Meyerin Houkutus-kirjasarjaan.


title: I’ve Gotta Get a Message to You

text: I’ve Gotta Get a Message to You on Bee Gees -yhtyeen vuonna 1968 julkaistu kappale ja single. Siitä muodostui yhtyeen toinen Britanniassa listaykköseksi noussut hitti. Myös Yhdysvalloissa se ylsi top 10:een.


title: I’ve Gotta Get a Message to You

text: Kappale kertoo kuolemaantuomitusta miehestä, joka viimeisillä hetkillään haluaa vielä lähettää viestinsä rakastamalleen naiselle.


title: I’ve Gotta Get a Message to You

text:
A-puoli
B-puoli


title: Sittiäiset

text: Sittiäiset voivat tarkoittaa seuraavia asioita:


title: Johan Emil Aro

text: Johan Emil (J. E. ) Aro (29. elokuuta 1874 Espoo – 5. helmikuuta 1928 Viipuri) oli suomalainen entomologi, joka tutki etenkin päivänkorentoja. Hän myös kirjoitti ensimmäisen suomenkielisen perhoskirjan "Suomen perhoset" vuonna 1900.


title: Johan Emil Aro

text: J. E. Aro syntyi 29. elokuuta 1874 Espoossa rakennusmestari ja työmies Johan Fredrik Johanssonin ja Helena Maria Antintyttären perheeseen. Aro valmistui ylioppilaaksi Mikkelin lyseosta vuonna 1896. Aro jatkoi opiskeluaan Helsingin yliopistossa, josta hän valmistui kandidaatiksi vuonna 1902, maisteriksi vuonna 1904 ja lisensiaatiksi vuonna 1906. Helsingissä Aro oli tunnetun suomalaisen hyönteistieteilijän John Sahlbergin oppilas. Opiskeluaikanaan, vuonna 1902, Aro meni myös naimisiin Aino Victoria Liimanin kanssa.


title: Johan Emil Aro

text: Aro työskenteli opettajana Viipurin lyseossa, jonka luonnonhistorian ja maantiedon lehtorina hän toimi vuodesta 1906 aina kuolemaansa saakka. Aro kuoli liikenneonnettomuudessa 5. helmikuuta vuonna 1928, jolloin hänen tieteellinen työnsä jäi kesken. Aron kokoama hyönteismateriaali tuhoutui ilmeisesti toisessa maailmansodassa.


title: Symbian Foundation

text: Symbian Foundation (aikaisemmin Symbian Ltd) oli säätiö, joka kehitti Symbian OS-käyttöjärjestelmää vuosina 2008-2011. Säätiössä oli mukana Nokian lisäksi muitakin elektroniikkavalmistajia, kuten Fujitsu, Samsung ja Sony Ericsson.


title: Symbian Foundation

text: Marraskuussa 2010 Nokia ilmoitti ottavansa Symbian tuotekehityksen yhtiön sisälle, jolloin Symbian Foundationille jäi käytännössä vain käyttöjärjestelmän lisensointi ja tuotemerkin omistaminen ja se irtisanoi käytännössä kaikki työntekijänsä. Helmikuussa 2011 Nokia ilmoitti siirtyvänsä käyttämään Windows Phone -alustaa pääasiallisena älypuhelinkäyttöjärjestelmänään ja ulkoisti Symbian kehityksessä mukana olleet työntekijät konsulttiyritys Accenturelle. Tammikuussa 25.1.2013 Nokia ilmoitti vuotta aikaisemmin julkaistun Nokia 808 PureView -kamerapuhelimen olleen Nokian viimeinen Symbian puhelin.


title: Pertti Haverinen

text: Pertti Juhani Haverinen (s. 1962) on suomalainen säveltäjä, sovittaja ja tuottaja, joka on vaikuttanut usean suomalaisen artistin levyllä. Haverinen on osallistunut useasti Seinäjoen Tangomarkkinoiden sävellyskilpailuun. Lisäksi hän on tehnyt yhteistyötä muun muassa Jorma Toiviaisen kanssa.


title: Kalliohauta

text: Kalliohauta on kallioon louhittu hautarakennelma, jollaisia tehtiin yleisesti Välimeren ympäristössä esihistoriallisella ajalla. Ne olivat usein monihuoneisia asumusta muistuttavia arkkitehtonisia luomuksia, joissa yleensä oli runsas koristelu. Tällainen asumiseen liittyvä muoto perustui käsitykseen vainajien kuoleman jälkeisestä elämästä. Loistokkaimpia kalliohautoja tehtiin Egyptissä Keskimmäisen valtakunnan (noin 2000–1780 eaa.) ja Uuden valtakunnan (noin 1580–700 eaa.) aikana. Egyptin vanhimmat kalliohaudat ovat vuoden 2450 eaa. tienoilta. Kreikassa tällaiset haudat olivat yleisiä pronssikaudella ja niitä tekivät myös etruskit ja foinikialaiset.


title: Kaarlo Johannes Valle

text: Kaarlo Johannes Valle (29. lokakuuta 1887 Jääski – 29. syyskuuta 1956 Turku) oli suomalainen entomologi. Hän kirjoitti useita tieteellisiä artikkeleita ja kirjoja, kuten Vanamo-seuran julkaiseman kirjasarjan Suomen perhosista.


title: Kaarlo Johannes Valle

text: K. J. Valle oli Johannes (Jussi) Wallen ja Fanny Adolfina Wallen (o.s. Lindblad) ainoa lapsi. Valle syntyi Jääskessä vuonna 1887. Hän pääsi ylioppilaaksi Viipurin lyseosta vuonna 1907. Filosofian kandidaatin tutkinnon Valle suoritti vuonna 1914, jonka jälkeen hän siirtyi Kotkan suomalaisen yhteiskoulun luonnontieteen, maantieteen ja kemian opettajaksi. Tässä virassa Valle toimi vuosina 1915–1919. Kotkasta Valle siirtyi Helsinkiin, jossa hän toimi nykyisen Kalatalouden keskusliiton edeltäjän ja Tietosanakirja Oy:n palveluksessa sekä Helsingin yliopiston eläinmuseossa.


title: Kaarlo Johannes Valle

text: Vuonna 1922 Valle vastaanotti viran eläintieteen assistenttina Turun yliopistossa, jossa hänen työhönsä kuului kurssien pidon ohella myös hyönteiskokoelman kartuttaminen. Vuonna 1927 Valle suoritti lisensiaatin tutkinnon ja samana vuonna myös tohtorin tutkinnon. Samalla hän myös siirtyi hoitamaan eläintieteen apuopettajan tehtäviä, tosin vain seuraavaan vuoteen asti. Vuonna 1928 Valle nimitettiin eläintieteen dosentiksi Turun yliopistoon, ja vuonna 1933 hän sai dosentin arvon myös Helsingin yliopistosta. Sinne hänet nimettiin myös hoitamaan eläintieteen v.t. professuuria vuonna 1938. Kun eläintieteen professori W. M. Linnaniemi jäi eläkkeelle 1943, kutsuttiin Valle takaisin Turkuun hoitamaan avautunutta virkaa. Valle oli myös merkittävä hahmo Turun eläin- ja kasvitieteellisen seuran toiminnassa. Hän toimi myös seuran puheenjohtajana vuosina 1952–1955.


title: Kaarlo Johannes Valle

text: Valle oli naimisissa kaksi kertaa. Ensimmäisen kerran hän avioitui Tampereella 8. kesäkuuta 1916 Suoma Sofia Laition kanssa (1888–1979), josta tuli Turun yliopiston kasvitieteellisen laitoksen amanuenssi vuonna 1922. Liitto päättyi kuitenkin eroon 1937. Toisen kerran Valle meni naimisiin seuraavana vuonna, 30. toukokuuta 1938, Turussa Ida Irene Oksasen (1907–1966) kanssa. Ensimmäisestä avioliitosta Vallelle syntyi kaksi poikaa (Osmo, s. 1917 ja Jorma, s.1919) ja toisesta yksi tytär (Varpu-Leena, s. 1940).


title: Kaarlo Johannes Valle

text: Vallen erityisesti sudenkorentoja sisältävä hyönteiskokoelma on nykyään Luonnontieteellisen keskusmuseon hallinnassa, jolle se lahjoitettiin vuonna 1958.


title: Kaarlo Johannes Valle

text: K. J. Valle kirjoitti muun muassa seuraavat Vanamon julkaisemat teokset:


title: Sámi duodji

text: Sámi duodji ry on Suomen saamelaisten käsityöntekijöiden yhdistys, joka on perustettu Inarissa vuonna 1975. Yhdistys on saamenkäsityön tekijöiden etujärjestö, joka järjestää näyttelyitä, neuvontaa ja myyntitoimintaa.


title: Sámi duodji

text: Yhdistyksessä on 300 jäsentä, ja sillä on kaksi myymälää, Inarissa ja Hetassa.


title: Sámi duodji

text:
Yhdistys järjesti vuonna 2007 saamelaiskäsitöistä näyttelyn, joka kiersi Tampereella, Jyväskylässä ja Viron kansallismuseossa Tartossa.
Ruotsin saamelaisilla on samanniminen vuonna 1993 perustettu yhdistys.


title: Sysmän reitti

text: Sysmän reitti on idän suunnasta Päijänteeseen Sysmässä laskeva vesistöreitti, joka kuuluu Kymijoen vesistöön. Sen valuma-alue on 1 825 neliökilometriä. Reitti alkaa Suonteesta, josta vedet virtaavat Viherinkosken ja Viherin kautta Ängesselkään, jonne yhtyy etelästä myös Rautavesi lisävesineen. Reitti kulkee Oravikivensalmen kautta Jääsjärveen ja Tainionvirran ja usean pikkujärven (Joutsjärvi, Nuoramoistenjoki, Nuoramoistenjärvi, Virtainjoki) kautta Päijänteen Majutvesi-nimiseen lahteen. Sysmän reittiin kuului aiemmin myös Puulaveden järviryhmä ennen Kissakosken kanavan tekemistä 1831–1854.


title: Inkeri Leivo

text: Inkeri Leivo-Lindh (29. toukokuuta 1944 Kirkkonummi – 28. syyskuuta 2010 Helsinki) oli suomalainen keramiikkataiteilija. Hänen tunnetuimpia ja suosituimpia suunnittelutöitään on astiasto Arctica.


title: Inkeri Leivo

text: Leivo opiskeli Taideteollisessa keskuskoulussa 1966–1970. Hän aloitti Arabiassa 1969 ja työskenteli Arabian tehtaan tuotesuunnitteluosastolla vuodesta 1971. Hän oli perustajajäseniä, kun tuotesuunnitteluosasto muutettiin yhdistykseksi.


title: Inkeri Leivo

text: Arctican lisäksi hänen suunnittelemiaan ovat Saaristo ja Harlekiini. Käyttökeramiikan ohella Leivo teki keramiikkataidetta ja piti näyttelyjä, muun muassa luuposliinitöistä Helsingin kaupungin Talvipuutarhassa 1992. Hänen keskeisiä teemojaan oli lehtiaihe. Hän teki myös esimerkiksi valaisimia ja uniikkitöitä. Arabian tehtaiden museossa on hänen töitään.


title: Inkeri Leivo

text: Myös Leivon äiti oli työskennellyt Arabian palveluksessa, riisiposliiniosastolla.


title: Kalliojoen reitti

text: Kalliojoen reitti on Oulujoen vesistössä Kuhmossa sijaitseva vesireitti, jonka maisemia pidetään yleisesti kauniina. Vesireitti liittyy Sotkamon reittiiin laskiessaan idästä Lentuaan. Reitin pituus on noin 30 kilometriä ja siinä on 17 laskukelpoista koskea.


George Washington Birthplace National Monument () on Westmorelandin piirikunnassa Virginiassa sijaitseva talo, jossa Yhdysvaltain ensimmäinen presidentti George Washington syntyi.


title: Unto Liukkonen

text: Unto Kalervo Liukkonen () oli suomalainen pesäpalloilija, joka edusti lukuisia seuroja. Suomen mestaruus tuli myös jääpallossa.